Noraini Ahmad sahkan pertahan jawatan Ketua Wanita UMNO

KUALA LUMPUR: Datuk Seri Dr Noraini Ahmad hari ini mengesahkan beliau mempertahan jawatan Ketua Pergerakan Wanita UMNO.

Noraini menerusi hantaran Facebooknya, menzahirkan ucapan terima kasih kepada Wanita UMNO seluruh negara yang menyokong beliau sebagai ketua sayap itu dalam pemilihan parti.

“Alhamdullillah. Segala puji hanya bagi Allah SWT. Terima kasih yang tidak terhingga kepada Wanita UMNO di seluruh negara serta sahabat #SusahSenangBersama di atas sokongan dan kepercayaan kepada saya sebagai Ketua Wanita UMNO Malaysia.

“Ayuhlah, bersama kita meneruskan pemerkasaan Wanita untuk ke tahap lebih tinggi menjadi realiti!” katanya.

Noraini menewaskan pencabar Tan Sri Shahrizat Abdul Jalil, yang membuat kemunculan semula setelah melepaskan jawatan itu pada 2018.

Keputusan rasmi pemilihan itu dijangka akan diumum Pengerusi Jawatankuasa Pemilihan UMNO (JPU), Tan Sri Shahrir Samad setelah selesai proses perkiraan undi dan penelitian dijalankan, hari ini.

Pemilihan UMNO akan berakhir pada 18 Mac 2023 dengan berlangsungnya Mesyuarat Perwakilan dan Pemilihan Jawatankuasa UMNO Bahagian bersama Pemilihan Ahli Majlis Kerja Tertinggi (MKT) UMNO. -BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Polis jumpa tiga bom buatan sendiri di Jalan Klang Lama

KUALA LUMPUR: Polis menjumpai tiga paip plastik (PVC) yang diubah suai menjadi bom buatan sendiri di dalam sebuah kedai di Jalan Klang Lama selepas menerima laporan berhubung insiden letupan di premis itu awal pagi tadi.

Ketua Polis Daerah Brickfield, ACP Amihizam Shukor berkata, laporan berhubung insiden itu diterima pada kira-kira 6 pagi melalui panggilan telefon daripada pengawal keselamatan di lokasi kejadian.

“Pemeriksaan anggota polis telah menemukan tiga paip PVC berwarna putih yang telah diubah suai menjadi bahan letupan selain alat kawalan jauh yang digunakan untuk meletupkan bom berkenaan.

“Siasatan lanjut menemukan tiga kesan cap jari di lokasi kejadian dan pemeriksaan terhadap kamera litar tertutup berjaya mengesan pergerakan dua suspek lelaki di kawasan berkenaan,” menurutnya dalam kenyataan hari ini.

Beliau berkata, kes disiasat mengikut Seksyen 6 Akta Bahan Letupan 1957 yang membawa hukuman maksimum penjara tujuh tahun dan denda RM10,000 atau kedua-duanya, jika sabit kesalahan.

Katanya, orang ramai yang mempunyai maklumat mengenai insiden itu diminta hadir ke balai polis berkenaan atau menghubungi Hotline Polis Brickfields di talian 03-2297 9222, Hotline Polis Kuala Lumpur di talian 03-2115 9999. – BERNAMA


Marathon di London pakai Baju Melayu, lelaki ini raih Guinness Book Of Records

CYBERJAYA: Nama Malaysia sekali lagi harum di persada dunia apabila seorang pelari maraton dan jurulatih larian, Mohd Syahidan Alias berjaya dalam percubaan Guinness Book Of Records bagi maraton penuh terpantas dalam Baju Melayu di Marathon London, baru-baru ini.

Mohd Syahidan, yang lebih mesra dikenali sebagai Edan Syah, 36, berkongsi khabar gembira itu menerusi hantaran di Facebook miliknya.

“Alhamdulilah, misi tercapai! Kami mencapai misi di bawah tiga jam sebagai pemegang Guinness Book Of Records,” tulisnya.

Menariknya, Edan berjaya menamatkan maraton dengan berbaju melayu jenama Bulan Bintang dengan catatan masa 2 jam, 49 minit dan 22 saat.

Pada masa sama, Edan turut menzahirkan penghargaan kepada pihak syarikat itu kerana menaja pakaian lariannya itu.

“Terima kasih sekali lagi kepada @bulanbintanghq @meripergibulat kerana mempercayai, memberi peluang dan menerima idea ‘luar kotak’ saya untuk projek ini.

“Anda berani mencipta penanda aras baharu tentang apa yang boleh dan melakukan perkara yang mustahil,” ujarnya.

Untuk rekod, Edan berjaya mencipta rekod dunia baharu bagi larian maraton terpantas dalam kategori kostum bendera negara dengan masa 2 jam, 54 minit di Sydney Marathon pada 2019.

Author

Diyana Rahip

View all posts

View all posts


Palang kutip duit KLIA2 dihentikan

SEPANG : Kutipan yang dibuat menerusi sistem palang automatik “touch n go” yang diwujudkan di aras 1 KLIA2 kini telah dihentikan.

Ia susulan pendedahan MEDIA VARIASI mengenai kaedah samun terang-terangan golongan korporat kepada pengguna KLIA2 khususnya pemandu eHailing di mana mereka mengutip RM2 setiap kali menurunkan dan mengambil penumpang.

Ketua Aktivis Gabungan eHailing Malaysia, Jose Rizal berkata, pihak pengurusan terminal iaitu Malaysia Airports Holdings Berhad, WCT Malls Management SB, Segi Astana SB & RA Consult Global SB telah memberikan respon tuntas berhubung isu berkenaan.

“Mereka telah menjemput kami Gabungan eHailing Malaysia bersama Persatuan Pengguna Islam Malaysia untuk berbincang dan bertukar pandangan berkenaan penyelesaian terbaik untuk semua pihak.

“Pelbagai isu dan cadangan penyelesaian telahpun di berikan dan tindakan susulan akan di maklumkan dari masa ke semasa.

“Untuk penyelesaian jangka pendek, pihak pengurusan telah bersetuju untuk tidak mengaktifkan penggunaan palang automatik “touch n go” bermula hari ini sehingga penyelesaian menyeluruh di meterai kelak,” katanya kepada MEDIA VARIASI.

Semalam, Jose mempersoalkan tindakan Malaysia Airport Holding Berhad (MAHB) yang memberi peluang kepada pihak ketiga menjana pendapatan sedangkan pelan asal yang diluluskan Kementerian Pengangkutan adalah melancarkan aliran trafik.

Dengan wujudnya palang berkenaan aliran trafik menjadi sesak dan bertentangan syarat kelulusan bangunan semasa KLIA2 dalam pembangunan.

Palang itu ditempatkan di satu-satunya lorong yang disediakan untuk kenderaan eHailing bagi menurunkan dan mengambil penumpang.

Penumpang merungut perlu menunggu lama sehingga 30 minit atau sejam untuk diambil, sedangkan dalam aplikasi di tangan kenderaan sudah tiba.

Dengan jumlah pengguna perkhidmatan eHailing melebihi 80 peratus dari perkhidmatan lain, ia tidak praktikal sedangkan di aras lain lengang dan tidak sesak.

Author

Tun Puteh Wanti

View all posts

View all posts


Pekerja kilang maut dihempap forklift

SHAH ALAM: Seorang pekerja warga Pakistan maut dihempap forklift yang dipandunya dalam kejadian di sebuah kilang pemprosesan kertas di Pulau Indah, Klang awal pagi semalam.

Jabatan Keselamatan dan Kesihatan Pekerjaan (JKKP) Selangor dalam kenyataan berkata, siasatan pihaknya mendapati kejadian pada kira-kira 2 pagi itu berlaku ketika mangsa memandu forklift itu secara mengundur dengan laju dan fork dinaikkan pada aras tertinggi.

“Mangsa yang berumur 20 tahun itu telah membuat pusingan U secara mengejut menyebabkan forklift tersebut terbalik lalu menghempap badan mangsa. Mangsa maut di tempat kejadian,” ujarnya.

Susulan daripada kejadian tersebut, JKKP Selangor telah mengeluarkan Notis Pembaikan untuk membuat perancangan berkenaan dengan pengemasan secara berkala di kawasan tempat kerja kepada majikan.

“Siasatan lanjut akan dijalankan bagi mengenal pasti punca-punca kemalangan dan pihak yang bertanggungjawab ke atas kemalangan tersebut. JKKP Selangor akan mengambil tindakan perundangan ke atas pihak yang bertanggungjawab sekiranya didapati terdapat pelanggaran di bawah peruntukan Akta Keselamatan dan Kesihatan Pekerjaan 1994.

“JKKP Selangor juga memandang serius setiap kemalangan melibatkan pekerja mahupun orang awam. Majikan mempunyai kawalan penuh ke atas sebarang aktiviti di tempat kerja dan mengenal pasti terlebih dulu risiko atau bahaya di kawasan mereka,” katanya. – BERNAMA


Stadium Sultan Ibrahim dipilih sebagai venue Perlawanan Akhir Piala FA 2023

MALAYSIAN Football League (MFL) hari ini mengesahkan Perlawanan Akhir Piala FA 2023 akan diadakan di Stadium Sultan Ibrahim, Iskandar Puteri, Johor.

Dalam kenyataan dikeluarkan MFL, venue itu dipilih kerana hanya menerima bidaan daripada kelab Johor Darul Ta’zim (JDT) untuk menjadikan Stadium Sultan Ibrahim (SSI) sebagai venue Perlawanan Akhir Piala FA 2023 selepas proses bidaan ditutup pada 24 Mei lalu.

Sebelum ini, MFl telah menetapkan bahawa pemilihan venue Perlawanan Akhir Piala FA 2023 akan dibuat menerusi bidaan terbuka kepada semua kelab Liga Malaysia 2023 bermula 19 Mei 2023.

Pemilihan venue itu turut mengambil kira perkembangan semasa Stadium Nasional Bukit Jalil (SNBJ) yang tidak dapat digunakan bagi Perlawanan Akhir Piala FA 2023 yang bakal dijadualkan berlangsung pada 22 Julai 2023.

“SNBJ masih dalam proses penambahbaikan sehingga Oktober jadi MFL tidak dapat menggunakan stadium itu bagi final Piala FA kali ini.

“Walaupun telah dipertimbangkan, MFL juga tidak dapat menangguhkan perlawanan itu memandangkan kekangan kalendar pertandingan selepas Oktober yang padat dalam tempoh itu dengan pusingan akhir perlawanan Liga Super, permulaan kedua-dua Piala Malaysia dan MFL Challenge Cup 2023 dan juga terdapat tarikh-tarikh penting melibatkan tugasan antarabangsa pasukan kebangsaan (FIFA days), pertandingan Liga Juara-Juara Asia (ACL) dan Piala AFC yang bermula September hingga Disember depan,” jelas MFL.

Author

Muhammad Nor Fadzly Mahat

View all posts

View all posts


Tiga pos orang asli di Gua Musang bimbang ancaman gajah liar sejak minggu lepas

Seorang penduduk, Rahimi Dolah, 45, dari Pos Belatim berkata, kebun tanaman mereka di Kampung Chachuh telah beberapa kali dimusnahkan haiwan itu, dan beliau khuatir kumpulan gajah berkenaan akan bergerak ke kampung yang lain pula.

“Jarak antara rumah dan kebun saya kira-kira satu kilometer (km) dan saya tidak dapat dengar bunyi bising ketika kebun dimusnahkan gajah berkenaan kerana kejadian sering berlaku pada waktu malam.

“Saya berasa agak bimbang mengenai keselamatan nyawa penduduk di sini sebab gajah itu masih lagi berkeliaran di kawasan ini, dan tidak mustahil akan bergerak ke perkampungan lain,” katanya ketika ditemui pemberita, di sini hari ini.

Kamal Padek, 43, dari Pos Bihai pula berkata, pada awalnya gajah liar berkenaan masuk ke kawasan penempatan mereka untuk mendapatkan makanan, namun ia bertindak merosakkan kebun yang jaraknya sejauh 100 meter dari penempatan penduduk.

“Isnin lepas seekor gajah masuk ke kawasan kampung untuk makan ubi kayu yang ditanam berdekatan rumah, kami berjaya menghalaunya, tetapi pada waktu malam ia masuk ke kebun pula.

“Gajah itu bukan sahaja memakan ubi dan pisang, tetapi juga merosakkan anak pokok kelapa dan pokok getah,” katanya.

Angah Along, 60, berharap pihak Jabatan Kemajuan Orang Asli (JAKOA) dan Jabatan Perlindungan Hidupan Liar dan Taman Negara (Perhilitan) dapat mengambil tindakan segera untuk mengatasi masalah ini.

“Gajah ini tidak mungkin akan bergerak ke tempat lain kerana telah menemui sumber makanannya di sini. Jadi saya harap agensi yang terlibat bantulah kami dengan segera,” katanya.

Sementara itu, Ahli Dewan Undangan Negeri (ADUN) Galas, Mohd Syahbuddin Hashim berkata, konflik gajah dengan manusia ini tidak boleh dibiarkan berterusan dan langkah keselamatan sementara seperti memasang lampu halau gajah atau tindakan menyalakan unggun api perlu dilakukan oleh pihak berwajib bagi mengelakkan gajah berkenaan terus merosakan tanaman. – BERNAMA


Pemain catur transgender dilarang sertai acara wanita

PERSEKUTUAN Catur Antarabangsa (FIDE) telah mengumumkan bahawa wanita transgender, iaitu lelaki yang telah bertukar menjadi wanita, tidak lagi dibenarkan bertanding dalam acara wanita sehingga diberitahu kelak.

Dalam kemas kini kepada buku panduan FIDE baru-baru ini, organisasi itu menjelaskan bahawa ia telah menerima lebih banyak permintaan pengiktirafan daripada ahli individu yang mengenal pasti diri sebagai transgender. Sebagai tindak balas, FIDE berkata, ia telah memilih untuk hanya mengiktiraf dalam direktorinya identiti jantina individu yang “selaras dengan identiti yang mereka kekalkan dalam kehidupan bukan catur mereka DAN yang telah disahkan oleh pihak berkuasa negara berdasarkan proses perubahan yang sah dan formal. .”

FIDE menyatakan bahawa istilah ‘trans’ hanya terpakai kepada mereka yang telah beralih secara rasmi di bawah “peraturan undang-undang negara” dan bukan kepada orang interseks, androgyne atau poligender, serta memakai pakaian wanita dan pondan.

Mengikut peraturan baharu, pemain yang ingin jantina baharu mereka diiktiraf oleh FIDE mesti memberikan bukti bahawa mereka sememangnya telah beralih dan tuntutan mereka mesti disemak oleh pegawai penarafan kebangsaan. Selepas jantina baharu mereka disahkan dan dimasukkan ke dalam pangkalan data FIDE, pemain akan menghadapi beberapa sekatan.

Mereka yang beralih daripada lelaki kepada perempuan akan dihalang daripada menyertai acara rasmi FIDE yang ditetapkan untuk wanita sehingga diberitahu kelak, organisasi itu berkata, sambil menambah bahawa lebih banyak “analisis” diperlukan mengenai isu itu, dan majlis FIDE akan membuat keputusan muktamad ” pada masa yang paling awal, tetapi tidak lebih daripada dalam tempoh dua tahun.”

Garis panduan menyatakan, bagaimanapun, bahawa “tidak ada sekatan untuk bermain di bahagian terbuka untuk seseorang yang telah menukar jantina mereka.”

Selain itu, peraturan baharu menyatakan bahawa lelaki transgender (perempuan-ke-lelaki) yang memperoleh gelaran wanita sebelum peralihan akan memindahkan gelaran tersebut kepada gelaran umum peringkat yang sama atau lebih rendah.

Gelaran yang diperoleh oleh pemain lelaki-ke-perempuan akan kekal sah; walau bagaimanapun, individu ini tidak akan dapat menggunakan penilaian atau keputusan puncak pra-peralihan mereka untuk melayakkan diri untuk gelaran wanita.

FIDE juga menyatakan bahawa ia berhak untuk “memaklumkan kepada penganjur dan pihak lain yang berkaitan” tentang perubahan jantina pemain untuk mengelakkan pemain daripada “kemungkinan pendaftaran tidak sah dalam kejohanan.”

Awal bulan ini, British Rowing juga melarang atlet transgender daripada mewakili Great Britain atau England dalam perlumbaan antarabangsa wanita. Pada bulan Julai, Union Cycliste Internationale, penimbang tara dunia untuk berbasikal, juga mengumumkan bahawa atlet trans kelahiran lelaki akan diketepikan daripada acara wanita untuk “memastikan peluang yang sama.”

Author

Taufik Asmady Abdul Aziz

View all posts

View all posts


Petaling Street dapat ‘pengiktirafan dunia’

CYBERJAYA: Jalan Petaling yang terletak di ibu kota kali ini menjadi perhatian dunia apabila tersenarai antara 33 lokasi di dunia menjadi ‘syurga’ menjual barangan cetak rompak dan pelbagai produk berjenama terkemuka tiruan.

Perkara itu dirujuk menerusi pendedahan Pejabat Wakil Perdagangan Amerika Syarikat (USTR) dalam satu Kajian Semula Pasaran Terkenal 2022, terhadap lokasi pelancongan terkemuka di Jalan Petaling yang popular dengan julukan ‘Petaling Street’, sekaligus memberikan imej negatif pada negara.

Selain Jalan Petaling, 33 kawasan (pasaran fizikal) dan 39 pasaran dalam talian di 18 negara lain turut disenaraikan antara wilayah terbabit aktif dalam aktiviti cetak rompak dan tiruan.

Antara tersenarai adalah di La Pulga Rio, Monterrey, Mexico; Mangga Dua Market, Indonesia; Chenghai, Guangdong, China; Heera Panna, Mumbai, India; Gamarra, Lima, Peru; Greenhills Shopping Center, Filipina dan MBK Center, Bangkok, Thailand.

Laporan sama turut menyatakan Jalan Petaling adalah lokasi rancak berlakunya aktiviti jualan barangan tiruan, termasuk jam tangan, kasut, beg tangan, dompet, cermin mata hitam dan banyak lagi.

“Walaupun aktiviti pasaran belum kembali ke tahap sebelum pandemik COVID-19 berikutan pelancong asing terhad namun kebanyakan barangan yang ada pada masa ini nampaknya adalah tiruan,” maklum laporan itu seperti dilapor Harian Metro.

Author

Diyana Rahip

View all posts

View all posts


Mahkamah: Zeti nafi task force siasat 1MDB untuk jatuhkan Najib

KUALA LUMPUR: Bekas Gabenor Bank Negara Malaysia (BNM), Tan Sri Dr. Zeti Akhtar Aziz menafikan Pasukan Petugas Khas (task force) yang pada 2015 adalah untuk menjatuhkan bekas Perdana Menteri, Datuk Seri Najib Tun Razak dan kerajaan pimpinannya.

Sebaliknya pada ketika penubuhan pasukan tersebut, adalah untuk menyiasat 1MDB kerana terdapat kebimbangan yang sangat tinggi mengenai hutangnya.

“Sekiranya 1MDB gagal melunaskan hutangnya, implikasi yang terpaksa ditanggung adalah berlarutan. Pada ketika Pasukan Khas ditubuhkan, tiada sebarang pengetahuan bahawa terdapat kaitan di antara 1MDB, dana (RM2.28bilion) dan akaun peribadi Perdana Menteri (Najib).

“Kami (pasukan petugas khas 2015) juga tidak mempunyai sebarang pengetahuan bahawa Suruhanjaya Pencegahan Rasuah (SPRM) secara diam-diam menyiasat mengenai Perdana Menteri. Ia tidak pernah dinyatakan (oleh SPRM) dalam mesyuarat pasukan,” kata saksi pendakwaan ke-46 itu.

Sementara itu, ketika disoal peguam Tan Sri Muhammad Shafee Abdullah berhubung penglibatan suami dan anak-anaknya yang dikatakan menerima wang daripada ahli perniagaan dalam buruan, Low Taek Jho atau Jho Low, Zeti mengatakan dengan tegas bahawa beliau tidak mempunyai sebarang pengetahuan mengenai dakwaan itu.

Perbicaraan dihadapan Hakim Mahkamah Tinggi Datuk Collin Lawrence Sequerah bersambung lagi esok.

Najib, 70, berdepan empat tuduhan menggunakan kedudukannya mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.

Terdahulu pada prosiding pagi, Najib memfailkan permohonan supaya Hakim Mahkamah Tinggi Datuk Collin Lawrence Sequerah menarik diri daripada mendengar perbicaraan kes dana RM2.3 bilion 1Malaysia 1MDB yang dihadapinya.

Menurut Muhammad Shafee, pihaknya telah memfailkan permohonan itu susulan pendedahan hakim itu pada bulan lalu bahawa beliau dan bekas peguam 1MDB, Jasmine Loo Ai Swan, pernah menjadi rakan kongsi di firma guaman sama sebelum ini.

Justeru sekiranya, permohonan ini dibenarkan pihaknya memohon supaya keseluruhan perbicaraan ini dibatalkan dan tertuduh dibebaskan daripada tuduhan.

Selepas mendengar makluman pemfailan permohonan itu, hakim Collin kemudian menetapkan 17 Ogos ini untuk mendengar permohonan berkenaan.

Sebelum ini, dalam prosiding pada 26 Julai lalu, hakim Collin mendedahkan bahawa Jasmine pernah menjadi rakan kongsi (di firma Zain & Co), ketika beliau menjadi peguam 10 hingga 15 tahun lalu.

Isu itu dibangkitkan apabila Muhammad Shafee ingin mendapat pengesahan sama ada Jasmine akan dipanggil sebagai saksi pendakwaan.

Ini kerana Jasmine dikatakan salah seorang sekutu rapat ahli perniagaan dalam buruan, Low Taek Jho atau Jho Low yang turut terbabit dalam skandal kewangan 1MDB, dan disenaraikan sebagai orang yang dikehendaki. – Kosmo!

Author

Media Variasi

View all posts

View all posts


Kegiatan seludup ke negara jiran punca bekalan telur ayam kurang – Annuar

KOTA BHARU: Kekurangan bekalan telur ayam dalam negara ketika ini adalah berpunca daripada kegiatan penyeludupan ke negara jiran iaitu Thailand, kata Pengerusi Pasukan Khas Jihad Tangani Inflasi, Tan Sri Annuar Musa.

Annuar yang juga Menteri Komunikasi dan Multimedia berkata, kegiatan itu berlaku berikutan harga telur ayam di Thailand lebih mahal berbanding di Malaysia.

“Bekalan telur ayam mengalami kekurangan lebih 100,000 biji sebulan, kita rayu supaya mereka yang terlibat dalam kegiatan ini agar tidak menyeludup ke Thailand.

“Kita tidak dapat tambah bekalan telur ayam dengan kadar segera memandangkan proses ayam gantian untuk menghasilkan telur baharu memerlukan tempoh sehingga empat bulan,” katanya.

Beliau berkata demikian kepada pemberita selepas menyampaikan sumbangan kepada lebih 200 mangsa ribut dekat Kampung Tegayong, Melor, di sini hari ini.

Mengulas lanjut, beliau berkata isu kekurangan bekalan telur ayam dijangka dapat dipulihkan pada akhir Disember depan.

“Pihak kita pernah mengadakan perbincangan untuk import telur ayam tetapi kita dapati harganya lebih mahal berbanding Malaysia,” katanya. – BERNAMA


PRU15: CIJ lancar portal “Say No To Hate Speech”, pantau media sosial ahli politik

PETALING JAYA: Centre for Independent Journalism (CIJ) melancarkan projek portal “Say No To Hate Speech” bagi memantau ucapan yang membawa unsur kebencian dan penyebaran maklumat palsu di sosial media menjelang Pilihan Raya Umum ke-15 (PRU15).

Pengarah Eksekutifnya, Wathshlah Naidu berkata, pihaknya menjangkakan penyebaran berita palsu dan ucapan yang mendatangkan kebencian untuk mempengaruhi orang awam bagi memenuhi kepentingan tertentu akan berleluasa menjelang PRU15.

“Ahli politik dan beberapa tokoh individu selalu menggunakan ekspresi dan retorik untuk mengapi-apikan untuk mengawal naratif dan mempengaruhi pandangan awam berkaitan isu-isu seperti agama, bangsa, kerabat diraja dan gender.

“Mereka berbuat demikian untuk memenuhi kepentingan politik masing-masing dan bukannya untuk memberdayakan demokrasi.

“Jadi, kami melancarkan projek ini bagi memantau tahap kritikal ucapan yang berunsurkan kebencian ketika PRU15 yang akan tiba dan mengajak orang ramai menyalurkan respons dengan lebih efektif apabila berhadapan ucapan kebencian ini kepada kami,” katanya dalam satu sidang media di ibu pejabat Gabungan Pilihan Raya Bersih dan Adil (BERSIH), di sini, hari ini.

Kata Wathshlah, sebanyak 96 akaun media sosial akan dipantau di empat platform merangkumni Facebook, Twitter, Youtube dan TikTok yang dikendalikan oleh ahli-ahli politik dan parti politik.

“Pemantauan ini termasuklah akaun di media sosial melibatkan pemimpin utama mereka seperti Perdana Menteri sementara (CareTaker), Datuk Seri Ismail Sabri Yaakob; mantan Perdana Menteri, Datuk Seri Najib Tun Razak serta parti-parti politik iaitu UMNO, PKR, MUDA dan DAP.

“Kami juga akan memantau akaun sosial yang dimiliki oleh media-media utama dalam negara dan tokoh-tokoh berpengaruh dalam masyarakat khususnya dalam bidang agama,” jelasnya lagi.

Orang ramai yang ingin menyalurkan maklumat sekiranya mendapati terdapat ucapan yang mempunyai unsur mendatangkan kebencian boleh melayari https://cijmalaysia.net/election-monitoring/about/.

Author

Mohamad Fitri Hazim Hazam

View all posts

View all posts


Pemilik salun Danny habis RM130,000 ‘baiki’ hidung

KUALA LUMPUR: Pemilik salun dikenali Danny meluahkan dia berhabisan RM130,000 keseluruhan termasuk kos ulang alik untuk memperbetulkan hidungnya yang rosak dipercayai akibat klinik kecantikan tidak berlesen.

Terdahulu, kisah Danny pernah tular selepas membuat sidang media keadaan hidungnya rosak akibat pembedahan oleh pihak yang tidak bertauliah atau memiliki lesen LCP khusus untuk pembedahan.

Dia sebelum ini mempercayai dua doktor yang mengendalikan klinik itu memiliki lesen kerana melihat artis seperti Anjoulie atau Anju dan Safiey Ilyas menggunakan khidmatnya.

Kisah Danny kembali tular apabila Anju menohmah Danny menerusi live di Instagram dengan dakwaan menggunakan duit bapa saudaranya untuk ‘baiki’ hidung.

Tidak berdiam diri, Danny kemudian melancarkan ‘perang’ mulut di media sosial, kedua-duanya saling berbalas perang sehingga ke hari ini.

Berbalik kepada kes hidung rosak, Danny menceritakan pengalaman selepas pendedahannya tahun lalu.

“Saya mengalami depresi dan malu berjumpa dengan orang ramai selama setahun setengah dan terpaksa menerima rawatan mental dan makan ubat kerana hampir menjadi gila kerana kecacatan hidung yang teruk.

“Sehingga saya tiada semangat hidup kerana malu dan perniagaan juga juga jatuh teruk sebab saya tidak boleh berhadapan dengan sesiapa.

“Semua pakar di Malaysia enggan terima kes saya sehingga akhirnya saya ke Bangkok, Thailand dan mendapat rawatan di Hospital Yahee. Sebelumnya lima hospital tolak kerana kes saya terlalu teruk.

“Kos pembedahan menelan belanja RM130,000 untuk keseluruhan termasuk ulang alik, kos penempatan selama dua minggu di Thailand, kos rawatan kulit dan sebagainya bagi mendapatkan kembali hidung saya yang asal,” katanya kepada MEDIA VARIASI.

Danny telah membuat satu laporan polis berhubung tindakan klinik berkenaan di Balai Polis Kepong baru-baru ini.

Tambah Danny, kebanyakan pakar di Malaysia enggan terima kesnya sehingga akhirnya dia terpaksa ke Bangkok, Thailand dan mendapat rawatan di Hospital Yahee.

“Sebelum itu lima hospital di Bangkok menolak kerana kes saya terlalu teruk.

“Kos pembedahan menelan belanja RM130,000 untuk perbaiki semua yang rosak kembali normal,” katanya.

Danny turut mendedahkan bukti hasil siasatannya di FB Danny Rich Salon yang menunjukkan dua doktor dipercayai mengendalikan klinik berkenaan tidak memiliki lesen LCP untuk melakukan pembedahan.

Author

Tun Puteh Wanti

View all posts

View all posts


Piala Dunia Wanita FIFA julung kali tampilkan pengadil dari Palestin

ISTANBUL: Buat kali pertama Persekutuan Bola Sepak Antarabangsa (FIFA) memilih pengadil dari Palestin untuk perlawanan Piala Dunia Wanita akan datang.

Heba Saadia akan membuat penampilan pada kejonanan Piala Dunia Wanita di Australia dan New Zealand dari 20 Julai hingga 20 Ogos 2023, lapor Agensi Anadolu memetik Agensi Berita Palestin (WAFA).

Piala Dunia Wanita edisi kesembilan itu buat julung kali juga dianjurkan secara bersama, diadakan di Australia dan New Zealand melibatkan 32 negara. – BERNAMA


Video lelaki ceroboh Menara Merdeka 118 kejadian tahun lepas – PNBMV

KUALA LUMPUR: Video memaparkan sekumpulan lelaki yang menceroboh Menara Merdeka 118 seperti yang tersebar dalam media sosial baru-baru ini, ialah kejadian yang berlaku pada 1 Mei tahun lepas.

PNB Merdeka Ventures Sdn Berhad (PNBMV) dalam kenyataan hari ini memaklumkan penceroboh berkenaan telah ditahan Polis Diraja Malaysia (PDRM) pada hari sama dan didakwa di bawah Seksyen 457 Kanun Keseksaan.

“Kami ingin menekankan bahawa aksi itu menyalahi undang-undang dan berbahaya, sekali gus merisikokan keselamatan penceroboh dan pekerja di tapak pembangunan.

“Oleh yang demikian, kami menyelar segala perbuatan haram yang dilakukan di tapak pembangunan ini untuk meraih keuntungan komersial dan populariti secara haram,” menurut kenyataan itu.

Tapak Menara Merdeka 118 masih aktif dengan kerja-kerja pembinaan dan keselamatan adalah keutamaan PNBMV yang akan terus mempertingkatkan kawalan keselamatannya.

“Menceroboh ialah kesalahan jenayah yang boleh dihukum oleh undang-undang dan sesiapa yang didapati bersalah akan dikenakan tindakan sewajarnya,” menurut kenyataan itu.

Video berdurasi tujuh minit 19 saat itu memaparkan sekumpulan lelaki di bahagian atas bangunan pencakar langit itu tular dalam media sosial dengan beberapa muka mereka ditapis. – BERNAMA


Khairuddin dakwa Radzi lakukan jenayah qazaf, dinasihat segera bertaubat

KUALA LUMPUR: Ahli Parlimen Putrajaya, Datuk Radzi Jidin dinasihat bertaubat kerana didakwa membuat tuduhan qazaf terhadap Perdana Menteri, Datuk Seri Anwar Ibrahim yang termasuk dalam kesalahan jenayah hudud dalam Islam.

Setiausaha Eksekutif Majlis Ulama UMNO, Datuk Mohd Khairuddin Aman Razali berkata, qazaf juga termasuk dalam kategori jenayah hudud serta antara dosa besar dalam Islam.

“Ia menjadi satu kesalahan jenayah syariah dalam Akta dan Enakmen Kesalahan Jenayah Syariah di negeri-negeri dalam Malaysia.

“Bagaimana perkara itu dibiarkan berlaku dalam Parlimen tanpa sebarang teguran sedangkan dalam Parlimen terdapat ustaz-ustaz yang mendalami pengajian Islam dan memperjuangkan pula pelaksanaan hudud dalam negara,” kata Mohd Khairuddin yang juga bekas Ahli Parlimen Kuala Nerus menerusi hantaran di akaun Facebook beliau pada Khamis.

Radzi mengeluarkan perkataan berkenaan ketika bertikam lidah dengan Anwar semasa Menteri Kewangan itu menggulung perbahasan usul Kajian Separuh Penggal Rancangan Malaysia Ke-12 di Dewan Rakyat pada Selasa.

Author

Taufik Asmady Abdul Aziz

View all posts

View all posts


Bas ekspres rempuh treler, 16 penumpang cedera

JASIN: Seramai 16 penumpang cedera ringan apabila bas ekspres dinaiki mereka merempuh sebuah treler di KM179.2 Lebuh Raya Utara-Selatan (arah utara) di sini pagi tadi.

Komander Operasi Balai Bomba dan Penyelamat (BBP) Jasin Bestari, Pegawai Bomba Kanan II Azman Md Dawam berkata pihaknya menerima panggilan kecemasan kira-kira 3.57 pagi dan seramai 17 pegawai serta anggota daripada BBP Jasin Bestari dan Tangkak digegaskan ke lokasi.

“Sejurus tiba di tempat kejadian, anggota bomba mendapati sebuah bas ekspres membawa 27 penumpang telah melanggar sebuah treler membawa muatan barangan kitar semula.

“Kejadian tidak membabitkan kemalangan jiwa dan kesemua 16 penumpang itu telah diberi rawatan awal,” katanya dalam kenyataan.

Sementara itu, Ketua Polis Daerah Jasin DSP Mispani Hamdan berkata, kesemua penumpang terlibat adalah warga Singapura dan bas tersebut dalam perjalanan ke Kuala Lumpur.

Beliau berkata bas ekspres dipandu lelaki berusia 42 tahun itu dipercayai hilang kawalan dan melanggar belakang treler berkenaan di lorong paling kiri.

Katanya kemalangan itu sedang disiasat lanjut mengikut Seksyen 43(1) Akta Pengangkutan Jalan 1987. – BERNAMA


UCL: PSG belasah Maccabi Haifa 7-2, Messi dan Mbappe cipta pesta gol

PARIS SAINT-GERMAIN berpesta gol dengan menewaskan kelab Israel, Maccabi Haifa 7-2, dalam perlawanan Liga Juara-Juara Eropah 2022/2023, di Stadium Parc des Princes, awal pagi tadi.

Penyerang bintang, Kylian Mbappe dan Lionel Messi masing-masing mencetak dua gol sementara tiga gol lagi melalui jaringan Neymar, Carlos Soler dan jaringan sendiri oleh pertahanan pasukan pelawat, Sean Goldberg.

Kemenangan besar itu telah mengesahkan PSG layak ke kelompok 16 terbaik dengan berbaki satu perlawanan.

PSG juga mengiringi Benfica untuk muncul dua pasukan terbaik dalam kumpulan H dan akan membuat perhitungan di minggu hadapan untuk menentukan pasukan yang akan ditabalkan sebagai juara kumpulan.

Kedua-dua gol Maccabi Haifa dijaringkan oleh pertahanan dari Senegal, Abdoulaye Seck.

Pasukan dari Liga Israel itu tersingkir daripada kumpulan namun akan bersaing dengan kelab Itali, Juventus bagi merebut slot ke Liga Europa dengan memerlukan kemenangan raih tempat ketiga terbaik dalam perlawanan membabitkan kedua-dua pasukan di minggu hadapan.

Author

Mohamad Fitri Hazim Hazam

View all posts

View all posts


Bekas pembaca berita TV dilapor hilang belum dijumpai

Ketua Polis Daerah Shah Alam, ACP Mohd Iqbal Ibrahim dalam satu kenyataan pada Isnin berkata, pihaknya  menerima laporan daripada anak lelakinya, Mikhael Norman, 33, berkenaan kehilangan ibunya pada 29 November tahun lepas.

Zalina Shaharah, 58, dilaporkan hilang  ketika Mikhael cuba menghubunginya sejak 24 November 2021 bagi memaklumkan datuk pengadu telah dimasukkan ke hospital, namun wanita itu tidak dapat dihubungi.

“Pada 29 November 2021, pengadu dan pak ciknya sampai di rumah ibunya di Seksyen 3, Shah Alam dan mendapati kereta ibunya berada di rumah,” katanya.

Katanya pemeriksaan di rumah Zalina yang dipercayai tinggal seorang diri mendapati keadaan di dalam rumah tidak tersusun namun mangsa tiada di rumah.

“Turut ditemui beg duit milik ibu pengadu mengandungi kad pengenalan, lesen memandu, kad bank, kad kredit, wang tunai RM600 serta kunci kereta,” katanya.

Beliau berkata segala usaha mencari telah dilakukan namun gagal menemui wanita itu.

Katanya polis membuat hebahan kepada orang awam untuk membantu siasatan dengan ciri-ciri mangsa adalah berketinggian 158sm, berat 60kg, berkulit hitam manis dan berbadan kurus.

Orang ramai boleh menghubungi Pegawai Penyiasat Kes Sarjan Sabturia Lorong atau Balai Polis Seksyen 6 Shah Alam di talian 03-55194622 jika mempunyai maklumat. – BERNAMA


RUU GEG untuk lindungi kumpulan B40 bebas rokok

PUTRAJAYA:  Pelaksanaan Rang Undang-Undang (RUU) berkaitan Generational End Game (GEG) merupakan usaha kerajaan bagi melindungi kumpulan isi rumah B40 daripada menjadi sasaran syarikat tembakau kepada kumpulan itu menjadi perokok.

Menteri Kesihatan, Khairy Jamaluddin berkata, jumlah kes yang tinggi menghadapi komplikasi penyakit kritikal akibat merokok adalah mereka terdiri daripada golongan B40.

“Majoriti jumlah daripada rakyat kita yang mengalami komplikasi daripada merokok seperti sakit jantung, kanser, penyakit baru-baru adalah B40.

“Ini kerana mereka la menjadi kumpulan sasaran syarikat-syarikat tembakau, sebenarnya RUU ini untuk melindungi kumpulan ini daripada syarikat pembunuh ini,” katanya ketika ditemui media selepas merasmikan Majlis Pelancaran Portal KKMNow di Kementerian Kesihatan Malaysia (KKM), Putrajaya, di sini hari ini.

Dalam pada itu, Khairy juga turut mengulas serahan memorandum yang dibuat oleh sebuah kumpulan NGO di depan bangunan Parlimen hari ini bagi membantah pelaksanaan RUU GEG bahawa terdapat kemungkinan kumpulan terbabit ditaja oleh syarikat-syarikat tembakau bagi menjayakan kempen penolakan mereka.

“Saya difahamkan memorandum ini disampaikan oleh seseorang yang mewakili satu kumpulan atau organisasi termasuk ada berita menyatakan organisasi ini ditaja oleh syarikat tembakau. Jadi kita kena bebaskan dari konflik berkepentingan ini,” jelasnya lagi.

Author

View all posts


Kebakaran hutan Kuala Langat dipadamkan sepenuhnya – Bomba

SHAH ALAM: Kebakaran yang berlaku di Hutan Simpan Kuala Langat Selatan membabitkan kawasan seluas 1.6 hektar sejak Isnin lepas, berjaya dipadamkan sepenuhnya petang semalam.

Penolong Pengarah Operasi Jabatan Bomba dan Penyelamat Selangor, Hafisham Mohd Noor berkata, pihaknya menerima panggilan berkenaan insiden itu pada 6.32 petang dan menjalankan operasi pemadaman dengan kekuatan 25 anggota.

Beliau berkata, operasi turut dibantu 33 anggota pelbagai agensi termasuk Pejabat Tanah dan Daerah Kuala Langat, Jabatan Perhutanan Negeri Selangor (JPNS), Angkatan Pertahanan Awam Malaysia dan polis.

Kebakaran itu berjaya dipadamkan sepenuhnya 6.30 petang semalam dan kerja-kerja membersihkan parit diteruskan oleh pihak JPNS menggunakan jentera jengkaut, katanya.

“Telaga tiub juga telah diaktfikan sehingga esok dan pihak bomba akan membuat pemantauan secara berjadual di lokasi tersebut,” katanya. – BERNAMA


Aidiladha dalam hutan elak kesesakan

HULU SELANGOR: Jika orang ramai berpusu-pusu pulang ke kampung, tetapi ada yang memilih hutan sebagai lokasi menyambut Hari Raya Aidiladha tahun ini.

Pendaki gunung, Muhamad Amirul Azaha, 26, berkata keluarganya memilih hutan Rimba Kalong Eko Resort di sini kerana mahu elak kesesakan jalan raya.

“Raya lalu kami balik ke kampung kakak ipar saya di Grik dari Shah Alam ambil masa sehingga 12 jam.

“Penat dah nak memandu jauh-jauh jadi untuk kali ini kami memilih hutan sebagai lokasi sambutan raya.

“Ini kali pertama raya dalam hutan, memang ‘best’ sangat,” katanya kepada MEDIA VARIASI.

Anak muda dari Shah Alam ini kini aktif sebagai ‘tour guide’ dalam aktiviti mendaki sama ada membabitkan pendakian batu kapur atau tembok batu tiruan.

Berkongsi pengalamannya, Amirul berkata antara pengembaraan paling mencabar ialah apabila mendaki gunung paling berbahaya di dunia, iaitu Gunung Hua Shan di Xi An China.

Selain Hua Shan, dia juga pernah mendaki gunung berapi Rinjani di Lombok Indonesia.

Dalam pada itu, Amirul mengucapkan selamat hari raya kepada umat Islam dan menasihatkan orang ramai berhati-hati di jalan raya.

Author

Tun Puteh Wanti

View all posts

View all posts


Polis tahan ayah ‘ratah’ anak tiri hampir tiga tahun

Tindakan keji seorang ayah merogol anak tirinya yang berusia 11 tahun sejak tiga tahun lalu terbongkar, selepas dia diberkas polis kelmarin.

Ketua Polis Perak, Datuk Seri Mohd. Yusri Hassan Basri berkata, suspek berusia 41 tahun itu diberkas susulan laporan polis dibuat mangsa pada pukul 12.30 tengah hari, hari sama.

Menurutnya, mangsa memberitahu kejadian menimpanya kepada guru kaunseling di sekolahnya yang dia telah dirogol suspek sejak berusia sembilan tahun.

“Berdasarkan siasatan, kali terakhir suspek melakukan perlakuan terkutuk itu di sebuah pondok di dalam kawasan kebun di Air Ganda pada pukul 3 petang, Selasa lalu.

“Kanak-kanak perempuan itu telah pun dibawa untuk pemeriksaan oleh doktor pakar kanak-kanak di Hospital Taiping dan hasil pemeriksaan mendapati terdapat dua kesan koyakan lama pada bahagian kemaluan,” katanya memetik laporan Kosmo.

Tambah beliau, suspek yang bekerja sebagai petani itu ditahan reman selama tujuh hari sehingga Khamis depan untuk siasatan lanjut.

“Kertas siasatan dibuka mengikut Seksyen 376 (3) Kanun Keseksaan kerana merogol. Sebaik sahaja siasatan selesai, kita akan merujuk kertas siasatan kepada Timbalan Pendakwa Raya untuk arahan selanjutnya,” maklumnya.

Author

Diyana Rahip

View all posts

View all posts


Muhammad Irfan menang dalam ‘bengang’

PHNOM PENH: Jaguh lempar cakera kebangsaan, Muhammad Irfan Shamsuddin, ternyata berang walaupun berjaya mempertahankan emasnya pada Sukan SEA 2023 di sini, hari ini.

Muhammad Irfan yang melakukan balingan terbaik pada percubaan keduanya 57.83 meter (m), mengakui tidak berpuas hati dengan kesilapan dilakukan seorang pegawai teknikal pada balingan pertamanya dalam saingan yang berlangsung di Stadium Nasional Morodok Techo itu.

Atlet berusia 27 tahun itu mendakwa telah berjaya memecahkan rekod Sukan SEA dipegang atlet Singapura Wong Tuck Yim, 59.50m, yang dicatatkan pada edisi 1999 di Brunei.

“Salah seorang pegawai tersilap mengangkat bendera merah, sepatutnya angkat bendera putih ketika percubaan pertama, saya percaya itu rekod SEA Games pada balingan pertama saya…saya betul-betul nampak penanda saya dekat dengan garisan 60m.

“Saya memang rancang datang sini untuk lakukan sehabis baik pada balingan pertama, saya tahu kondisi saya di sini, lepas balingan pertama saya mengaku tenaga banyak digunakan dan buat badan lemah, itu sebab saya mahu habiskan di balingan pertama dan seterusnya saya cuma ikut rentak saja,” katanya kepada pemberita di sini, hari ini.

Walaupun mengakui fokusnya sedikit terganggu dengan insiden tersebut, Muhammad Irfan berharap dapat kembali lebih kuat pada Kejohanan Olahraga Asia 2023 di Pattaya, Thailand, dari 12 hingga 16 Julai ini, selain Sukan Asia 2022 di Hangzhou, China, dijadual bermula 23 Sept hingga 8 Okt ini.

Kejayaan hari ini menyaksikan Muhammad Irfan mengungguli acara itu enam kali berturut-turut sejak memenanginya buat kali pertama pada edisi 2013 di Myanmar.

Sementara itu, dua atlet Thailand iaitu Kiadpradid Srisai yang melakukan 51.89m dan Bandit Singhatongkul (50.02m) masing-masing memenangi pingat perak dan gangsa. – BERNAMA


Kerajaan mahu segera laksanakan subsidi petrol bersasar tapi sangat rumit – PM Anwar

KUALA LUMPUR: Perdana Menteri, Datuk Seri Anwar Ibrahim hari ini berkata, kerajaan seboleh-bolehnya mahu mekanisme subsidi bersasar dilaksanakan sesegera yang mungkin.

Bagaimanapun, beliau berkata, kerajaan sedar penetapan mekanisme berkenaan, termasuk bagi diesel dan RON95 tidak mudah dan agak kompleks.

Sehubungan itu beliau berkata, pihaknya sedang mempertimbangkan beberapa kertas kerja dan cadangan berhubung mekanisme berkenaan, bagi memastikan ia dapat dilaksanakan secara lebih efektif dan segera.

“Kami sedang berusaha ke arah itu, sebenarnya ada satu pasukan sedang mengusahakannya sekarang ini, dan terdapat beberapa cadangan tetapi kami tidak beberapa yakin dari segi keberkesanan pelaksanaannya.

“… tidak seperti bekalan elektrik kita tahu rumah itu, kilang,… tetapi diesel suatu yang berbeza,” katanya kepada pemberita selepas mengadakan sesi Temu Mesra di Pusat Penjaja Madani di Jalan Tuanku Abdul Rahman di sini hari ini.

Anwar berkata, pelaksanaan subsidi bersasar adalah bagi memastikan hanya golongan yang selayaknya, dapat menikmati kemudahan tersebut.

Sebelum ini Perdana Menteri berkata, adalah tidak munasabah untuk kerajaan meneruskan subsidi seperti kos mengerjakan haji dan elektrik, kepada golongan T20.

“Ia memandangkan sekurang-kurangnya 40 peratus daripada subsidi yang disalurkan kerajaan kepada orang miskin sebelum ini, turut dinikmati oleh golongan terbabit,” kata Anwar.

Timbalan Menteri Kewangan, Datuk Ahmad Maslan pada Mei berkata, penetapan mekanisme bagi pemberian subsidi bersasar, sudah 75 peratus selesai dan hasil perbincangan berhubung mekanisme itu yang membabitkan pelbagai jawatankuasa, akan dibentangkan di Kabinet, sebelum sebarang keputusan lanjut dimuktamadkan.- BERNAMA


PM Anwar beri peringatan kepada Takiyuddin, Muhyiddin

PUTRAJAYA: Perdana Menteri, Datuk Seri Anwar Ibrahim mengingatkan Setiausaha Agung Pas, Datuk Seri Takiyuddin Hassan supaya tidak gopoh mengeluarkan kenyataan penafian berhubung dana perjudian.

Anwar berkata demikian mengulas kenyataan Takiyuddin yang kesal dengan tuduhan berunsur fitnah yang dikeluarkan beliau yang membayangkan kononnya dana Pilihan Raya Umum ke-15 (PRU15) Perikatan Nasional (PN) datang dari syarikat judi.

“Saya nak nasihat Takiyuddin, jangan gopoh. Saya sekarang di Kementerian Kewangan dan ada dokumen bersama saya,” kata Anwar yang memulakan tugas sebagai Menteri Kewangan pada Selasa, dalam sidang media di Kementerian Kewangan, lapor portal MalaysiaGazette.

Sementara itu, Anwar turut memberi peringatan kepada Pengerusi PN, Tan Sri Muhyiddin Yassin supaya jangan mencabar beliau berhubung siasatan penyelewengan dana RM600 bilion.

Anwar menyifatkan kenyataan Muhyiddin bahawa wang itu adalah daripada Kumpulan Wang Simpanan Pekerja (KWSP) serta bank adalah sesuatu yang sudah terlambat.

“Saya nak beri peringatan kepada Muhyiddin jangan cabar kerana memang ternyata ada beberapa proses dan prosedur yang tidak dipatuhi dan beberapa syarikat berkepentingan atau terkait dengan keluarga juga terlibat.

“Bukan maksud saya, tetapi saya nak tumpu perhatian untuk mengurus negara ini memacu pertumbuhan ekonomi dan memberikan kebajikan kepada rakyat.

“Tetapi sebaik dicabar, kita terpaksa melihat (perbelanjaan dana RM600 bilion), kalau boleh hentikan seperti mana RM7 bilion ini (projek tebatan banjir) boleh dihentikan,” katanya lagi.

Untuk rekod, Muhyiddin menegaskan pada Isnin bahawa beliau tidak takut disiasat berhubung laporan polis dibuat beberapa pihak mendakwa beliau menyeleweng dana RM600 bilion.

Jelas Muhyiddin, beliau tidak mungkin boleh menyeleweng dana tersebut kerana wang itu ialah wang individu dalam KWSP serta bank yang bukan di bawah kawalannya.

Author

Faridah Amiratul

View all posts

View all posts


PH Selangor sukar tawan kawasan luar bandar

SHAH ALAM: Bukan mudah untuk Pakatan Harapan (PH) menawan kerusi Parlimen kawasan luar bandar di Selangor pada Pilihan Raya Umum ke-15 (PRU15), kata penganalisis yang melihat pengundi di kerusi tersebut cenderung untuk memihak kepada Barisan Nasional (BN) atau PAS.

Pengerusi PH Selangor, Datuk Seri Amirudin Shari sebelum ini dilaporkan berkata, PH yang kini menyandang 16 daripada 22 kerusi Parlimen di Selangor, akan memberikan tumpuan kepada kawasan luar bandar seperti Sungai Besar dan Sabak Bernam bagi memastikan calon parti itu menang pada PRU15.

Penganalisis Keselamatan dan Politik, Pusat Pengajian Perang Saraf Media dan Informasi Universiti Teknologi MARA (UiTM), Dr Noor Nirwandy Mat Noordin berkata, kawasan luar bandar di Selangor yang majoriti penduduknya Melayu kebiasaannya adalah kubu kuat UMNO atau PAS.

Beliau berkata, PH mungkin akan menggunakan strategi untuk meraih undi popular dengan meletakkan ‘nama-nama besar’ di kerusi berkenaan bagi meningkatkan sokongan pengundi luar bandar.

Penganalisis politik Pensyarah Kanan Universiti Malaya, Dr Mohammad Tawfik Yaakub turut senada dengan Noor Nirwandy yang melihat masih sukar untuk PH menawan kerusi Parlimen seperti Sabak Bernam dan sekitarnya yang majoriti dihuni penduduk Melayu.”

Ini kerana kawasan berkenaan merupakan deposit tetap undi BN atau UMNO, dengan parti itu dapat mengekalkan kemenangan walaupun ketika gelombang PRU14 lalu, dan ketika ini gelombang itu sudah tiada dan tiada isu besar untuk dibawa PH bagi menawan kawasan luar bandar,” katanya ketika dihubungi Bernama.

Sekalipun PH meletakkan calon Melayu di kerusi berkenaan, namun lambang PH yang digunakan tidak mampu menjadi ‘batu loncatan’ untuk memenangi hati penduduk di kawasan itu, katanya.

Penganalisis politik, Dr Azmi Hassan berkata, pengundi di luar bandar terutamanya Melayu dilihat tetap mempunyai persepsi negatif terhadap calon PH terutamanya berkait dengan parti DAP.

Amirudin sebelum ini mengumumkan PH Selangor akan meletakkan calon PKR di kerusi Parlimen Sungai Besar dan Amanah di kerusi Parlimen Sabak Bernam.

Kerusi Parlimen Sabak Bernam yang dimenangi UMNO pada PRU14 bertukar menjadi milik Bersatu apabila penyandangnya Datuk Mohamad Fasiah Mohd Fakeh mengumumkan keluar daripada UMNO untuk menyertai Bersatu, manakala penyandang kerusi Parlimen Sungai Besar adalah Datuk Muslimin Yahaya adalah daripada Bersatu. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Bayi perempuan tiga bulan meninggal dunia, polis tahan pengasuh

KUALA LUMPUR: Polis menahan seorang wanita yang disyaki melakukan pengabaian ketika mengasuh seorang bayi perempuan berusia tiga bulan, sehingga mengakibatkan bayi itu meninggal dunia, di sekitar Sungai Way di sini, pada 9 Mei lepas.

Ketua Polis Daerah Petaling Jaya, ACP Mohamad Fakhrudin Abdul Hamid berkata, wanita berumur 31 tahun itu ditahan di kediamannya di Petaling Jaya pada 5.30 petang, selepas polis menerima laporan daripada bapa bayi itu pukul 3.56 petang, pada hari kejadian.

“Siasatan diteruskan bagi mengetahui punca kematian bayi berkenaan manakala suspek dibebaskan dengan jaminan polis selepas selesai diambil keterangan,” katanya dalam kenyataan hari ini.

Beliau berkata kes disiasat di bawah Seksyen 31(1)(a) Akta Kanak-Kanak 2001, dan orang ramai yang mempunyai maklumat berkaitan boleh menghubungi balai berhampiran atau menghubungi bilik gerakan Ibu Pejabat Polis Daerah Petaling Jaya dengan menelefon 03-79662222 bagi membantu siasatan. – BERNAMA


Operasi Masyair: Tugasan mencabar demi jemaah haji Malaysia

MAKKAH: Berdiri lebih tiga jam tanpa mengira cuaca panas, tengah malam mahupun subuh dan bertugas tanpa mengira bila bermula dan berakhir adalah realiti dihadapi petugas Lembaga Tabung Haji (TH) ketika operasi Masyair.

Pengarah Operasi Masyair, Mohd Norber Kassim berkata, tanpa perancangan rapi dan keikhlasan petugas, pelbagai perkara tidak diingini mungkin boleh berlaku terutama risiko lewat sampai ke Arafah, masalah penginapan dan kesukaran menjejaki jemaah yang sesat ke khemah negara lain.

“Keutamaan ketika operasi Masyair ialah membawa semua jemaah ke Arafah tetapi sebelum mereka tiba, kemudahan seperti khemah, tilam dan bantal mesti dipastikan tersedia.

“Begitu juga dengan kemudahan elektrik dan air, penyaman udara serta tandas. Makan dan minum jemaah juga di bawah kendalian operasi Masyair. Kita ada sediakan 16 kali makan bermula 8 hingga 13 Zulhijah,” katanya dengan menambah makanan yang dimasak oleh muassasah juga perlu diperiksa supaya cukup untuk semua jemaah dan memenuhi cita rasa.

Beliau berkata demikian kepada Bernama mengulas kejayaan unit Masyair melaksanakan operasi dengan teratur dan tersusun malah mendapat pujian jemaah haji.

Dalam mengatur pergerakan bas, Mohd Norber berkata beberapa mesyuarat dan latihan telah diadakan memandangkan pergerakan itu melibatkan banyak pihak termasuk pemandu, petunjuk arah, muassasah, jemaah haji, pengurus maktab dan unit operasi Masyair.

Lebih mengagumkan ketika operasi tersebut, kesemua pergerakan lancar mengikut jadual dan tiada sekatan daripada polis Arab Saudi.

“Jemaah dari tiga bangunan penginapan perlu digerakkan secara teratur dan apabila bas sampai, kita perlu pastikan jemaah segera turun dari bilik masing-masing kerana bas tidak boleh menunggu lama, jika tidak polis Arab Saudi akan datang,” katanya.

Mohd Norber berkata cabaran sebenar ditempuhi unit kendaliannya ialah ketika di Mina kerana jemaah tinggal agak lama iaitu empat hari bermula 10 Zulhijah dan pada masa sama jemaah perlu dipastikan melaksanakan ibadah melontar tanpa sebarang masalah.

Beliau berkata pihaknya menyediakan 16 pos di laluan tertentu bagi mengelak jemaah tersasar memandangkan mereka perlu berjalan sejauh 10 kilometer pergi dan balik dari khemah di Mina untuk melaksanakan ibadah melontar di Kompleks Jamrah.

“Ada juga kejadian jemaah yang ikut laluan lain daripada ditetapkan dan mereka tersasar. Alhamdulillah kita dapat selamatkan dan hantar mereka ke khemah masing-masing. Walaupun jauh dan ambil masa, petugas tetap akan pergi cari jemaah dengan berjalan kaki.

“Setiap pos akan ada dua orang bertugas iaitu tiga jam bagi satu syif dan mereka perlu sentiasa bergerak kerana tentera Arab Saudi tidak benarkan mereka berdiri di situ sahaja untuk elak kesesakan,” katanya.

Mohd Norber berkata secara keseluruhan, operasi berjalan lancar dan petugas Masyair dapat menyelesaikan masalah dengan cepat terutama berkaitan kemudahan penyaman udara dan makanan.

“Pengorbanan petugas Masyair sangat besar, semoga ibadah dan pekerjaaan mereka memperoleh keberkatan,” katanya.- BERNAMA


Selangor FC umum skuad Mobile Legends (MLBB) dikenali Yoodo Red Giants.

PASUKAN yang kaya dengan sejarah, Kelab Bola Sepak Selangor (Selangor FC) hari ini mencipta satu lagi sejarah baharu apabila menjadi pasukan bola sepak pertama di Malaysia yang mempunyai skuad Mobile Legends: Bang Bang (MLBB).

Majlis pengumuman pasukan Yoodo Red Giants itu disaksikan oleh pengerusi Selangor FC, Tengku Amir Shah Ibni Sultan Sharafuddin Idris Shah Alhaj. Majlis ini turut dihadiri oleh Exco Sukan Negeri Selangor, Mohd Khairuddin Othman; Pengarah Eksekutif Majlis Sukan Negeri Selangor, Mohamad Nizam Marjugi; Ketua Pegawai Operasi Selangor FC, Aladdin Mostafa; Ketua Yoodo, Chow Tuck Mun; Ketua Pemasaran dan Pembangunan Perniagaan MPL Malaysia, Fikri Rizal Mahruddin serta Pengarah Urusan Protech, Datuk Ronnie Chong di Pusat Latihan Selangor FC, Shah Alam.

Yoodo Red Giants akan diwakalili oleh Muhammad Yaacob lebih dikenali sebagai  ESHA OHANA, Mohd Hakim atau  KAIZER, Syed Naufal Fitri atau SYF , Ilman Zareef atau GOJES, Muhammad Amir Zakwan atau ZAKQT dan Muhammad Haqqulah atau SEKYS.

Manakala Mohd Erwin atau lebih dikenali sebagai Rush mengambil peranan sebagai pengurus pasukan. Nama Rush ini tidak asing bagi para pemain atau peminat MLBB di Malaysia. Mereka ini akan menggalas cabaran pasukan Yoodo Red Giants yang akan bertanding dalam kejohanan MPL Malaysia yang dijangka bermula pada Februari tahun ini.

Dengan besar hati kami memperkenalkan kepada anda para pemain dan pengurus pasukan rasmi bagi Yoodo Red Giants.

Pasukan ini diperkuatkan dengan pemain yang mempunyai kemahiran individu tersendiri disamping pencapaian yang memberangsangkan dalam dunia kompetitif MLBB.

[1/2] pic.twitter.com/QIjowpeCuF

— Selangor FC (@selangorfc) January 19, 2023

Menurut Ketua Yoodo, Chow Tuck Mun, pihaknya amat berbangga untuk bekerjasama dengan Selangor FC untuk pasukan baharu, Yoodo Red Giants.

Katanya, sejak ditubuhkan, Yoodo sentiasa menyokong arena e-sukan tempatan dan ini merupakan satu lagi bukti sokongan berterusan mereka terhadap pembangunan industri ini.

“Selamat maju jaya diucapkan kepada Yoodo Red Giants dan kami berharap pasukan ini akan meraih kejayaan dan sekaligus membanggakan Malaysia,” katanya.

Pengerusi Selangor FC, Tengku Amir Shah sempat menzahirkan sepatah dua kata selepas menandatangani perjanjian pada Khamis.

“Kami ingin mengucapkan selamat datang kepada pemain-pemain Mobile Legends ini sebagai keluarga baru Gergasi Merah dan selamat maju jaya buat mereka yang akan mewakili Yoodo Red Giants selain menjadi teladan atau contoh yang baik kepada rakan-rakan mereka serta para peminat,” titah Baginda.

Author

Muhammad Nor Fadzly Mahat

View all posts

View all posts


Undi percaya PM Anwar wajar, muktamadkan keabsahan – Amirudin

BANGI: Pembentangan usul undi percaya terhadap Datuk Seri Anwar Ibrahim pada Persidangan Parlimen ke-15, 19 Disember ini, adalah wajar bagi memastikan keabsahan beliau sebagai Perdana Menteri dapat dimuktamadkan.

Naib Presiden PKR, Datuk Seri Amirudin Shari berkata, langkah itu juga adalah bagi mengelakkan daripada pertikaian berterusan pihak tertentu seperti yang pernah dihadapi di dalam pentadbiran kerajaan sebelum ini.

“Namun jika ia (undi percaya) tiada, kita masih perlu membentangkan belanjawan dan belanjawan itu sendiri juga boleh dianggap sebagai undi percaya,” katanya kepada pemberita, di sini, hari ini.

Menteri Besar Selangor itu berkata demikian selepas merasmikan Majlis Penutup dan Penyampaian Hadiah Kejohanan MASISWA Networking Games 2022 di Universiti Tenaga Nasional (UNITEN), di sini.

Anwar, dalam sidang media sulung selepas mengangkat sumpah jawatan Perdana Menteri ke-10, Khamis lalu, berkata sidang pertama Dewan Rakyat pada 19 Dis ini ditetapkan untuk dikemukakan usul undi percaya terhadapnya sebagai Perdana Menteri.

Katanya, langkah itu bertujuan apabila ada pihak mempertikai kedudukan beliau sebagai Perdana Menteri sekali gus dilihat menjejaskan kestabilan kerajaan. – BERNAMA


Dewan Rakyat bahas laporan SUHAKAM

KUALA LUMPUR: Buat julung kalinya, Kerajaan Perpaduan hari ini membentangkan usul serta membahaskan Laporan Tahunan dan Penyata Kewangan Suruhanjaya Hak Asasi Manusia Malaysia (SUHAKAM).

Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said berkata, ia bagi membolehkan Ahli Parlimen berbahas secara matang dalam usaha memperkukuh pemeliharaan hak asasi manusia.

“Kerajaan pada hari ini berpendirian bahawa perlu ada iltizam politik, bukan sahaja sekadar membentangkan Laporan Tahunan SUHAKAM di dewan yang mulia ini tetapi laporan juga perlu dibahas serta disusuli dengan cadangan dan langkah penyelesaian bagi isu yang telah dibangkitkan.

“Kerajaan MADANI yakin serta percaya bahawa sesi perbahasan ini akan memberi ruang dan peluang kepada semua lapisan masyarakat supaya suara mereka didengar melalui wakil rakyat masing-masing,“ katanya ketika membentangkan laporan itu.

Beliau berkata Laporan Tahunan dan Penyata Kewangan SUHAKAM bagi tahun 2020 telah dibentang di Dewan Rakyat pada 25 Mei lepas namun tidak dibahas.

Laporan itu mengandungi tujuh bab yang menjelaskan aktiviti sepanjang tahun 2020 serta butiran terperinci pentadbiran dan kewangan termasuk berkaitan Orang Asli/Asal, isu pemerdagangan orang, pelarian serta pencari suaka, perniagaan dan hak asasi manusia selain Islam dan hak asasi manusia.

Azalina juga berkata, pelbagai perundangan telah dipinda bagi usaha reformasi undang-undang demi perjuangan hak asasi manusia termasuk pemansuhan hukuman mati mandatori dan penjara sepanjang hayat.

Beliau berkata, Akta Jenayah Seksual Kanak-Kanak 2017 dan Akta Keterangan Saksi Kanak-Kanak 2007 juga dipinda untuk memberi lebih perlindungan kepada golongan itu secara keseluruhan dengan kerajaan turut mempertimbang beberapa penambahbaikan serta pindaan lanjut kepada akta sama sebagai Fasa II dalam sesi Parlimen akan datang.

Katanya, sebagai bukti komitmen kerajaan dalam memastikan hak asasi manusia terus terjamin dan terpelihara, Pelan Tindakan Hak Asasi Manusia Kebangsaan 2.0 (NHRAP 2.0) juga sedang dipertimbang.

Azalina berkata, pelan itu akan meliputi integrasi lebih utuh dalam pelbagai aspek termasuk pendidikan, kesihatan, perumahan, khidmat sosial dan pentadbiran. – BERNAMA


Empat pelajar sekolah ditahan bergaduh sebab campak duit beli minuman

KUALA LUMPUR:  Perselisihan faham melemparkan duit ketika membeli minuman di kantin semasa waktu rehat membawa kepada pergaduhan menyebabkan dua pelajar di sebuah sekolah menengah di Kajang cedera, semalam.

Susulan itu, empat remaja lelaki berumur lingkungan 15 hingga 16 tahun ditahan pada 8.50 malam tadi.

Ketua Polis Daerah Kajang, ACP Mohd Zaid Hassan berkata, polis juga telah mengesan kejadian ini tular dalam media sosial semalam dan pergaduhan itu berlaku di dua lokasi berlainan berhampiran sebuah sekolah.

Beliau berkata, polis menerima laporan kes berkenaan semalam daripada seorang pelajar berusia 16 tahun menyatakan dirinya bersama seorang lagi rakannya telah dipukul sekumpulan pelajar sekolah.

“Punca kejadian disebabkan rentetan perselisihan faham di dalam sekolah (pada Rabu lepas) apabila pengadu telah salah faham dengan rakan suspek kerana disyaki melemparkan duit semasa membeli minuman di kantin pada waktu rehat,” katanya dalam kenyataan hari ini.

Mohd Zaid berkata, perselisihan faham itu berlarutan apabila kedua-dua pihak telah bertumbuk akibat tidak berpuas hati dan suspek bertindak meminta bantuan daripada rakan-rakan sekolah lain untuk membalas dendam terhadap mangsa.

“Pemeriksaan ke atas pengadu dan mangsa mendapati kedua-duanya mengalami kecederaan ringan di bahagian muka dan badan. Kesemua tangkapan merupakan remaja bawah umur yang bersekolah di sekolah yang sama dengan pengadu.

“Polis akan memohon reman kesemua suspek di Mahkamah Bandar Baru Bangi hari ini. Pihak polis juga masih mengesan beberapa individu yang disyaki terlibat dalam kes ini bagi membantu siasatan,” katanya.

Beliau berkata, kes ini disiasat di bawah Seksyen 147 Kanun Keseksaan kerana merusuh dan orang ramai yang mempunyai maklumat mengenai kes ini boleh menghubungi mana-mana balai polis terdekat atau pegawai penyiasat kes Insp K. Suresh menerusi talian 017-4333795 bagi membantu siasatan. – BERNAMA


Nak tukar duit rosak, koyak tapi bank tak terima, BNM minta buat laporan

CYBERJAYA: Baru-baru ini tular di media sosial berhubung ketidakpuasan orang awam dengan segelintir bank yang tidak menerima penukaran wang rosak atau koyak.

Ketidakpuasan hati itu disuarakan oleh seorang pengguna akaun Facebook yang dikenali sebagai CH Zeeta.

Dalam satu hantarannya di Facebook, dia menyeru pihak Bank Negara Malaysia (BNM) untuk memberi penjelasan mengenai sikap segelintir cawangan bank yang tidak menerima penukaran wang rosak.

Katanya, tindakan segelitir cawangan bank yang meminta orang ramai untuk membuat penukaran wang di BNM adalah satu hal yang tidak munasabah atas faktor lokasi jauh.

Hantaran CH Zeeta itu mendapat perhatian pihak BNM yang menyatakan bahawa penukaran wang rosak atau koyak sewajarnya dilaksanakan di seluruh cawangan bank di Malaysia.

“Sepatutnya perkara itu tidak berlaku.

“Sila berikan butiran mengenai bank tersebut (nama bank dan cawangan, nama pegawai serta tarikh) kepada kami menerusi bnm.gov.my/LINK atau hubungi 1-300-88-5465 untuk perhatian dan tindakan kami,” tulis wakil BNM di ruangan komen CH Zeeta.

Meskipun penjelasan diberikan BNM ringkas, namun amat berguna buat individu yang mengalami masalah berhubung isu berkenaan.

Author

Diyana Rahip

View all posts

View all posts


Nafuzi puas hati TFC mara ke suku akhir Piala Malaysia

KUALA NERUS: Ketua Jurulatih Terengganu FC (TFC), Nafuzi Zain berpuas hati selepas misi untuk mara ke suku akhir Piala Malaysia musim ini tercapai.

Pujian itu katanya harus diberikan kepada anak buahnya yang bermain bermati-matian walaupun dalam keadaan hujan dan padang yang digenangi air dalam ‘pertarungan’ malam tadi.

Malah pengendali kelahiran Kelantan itu turut menzahirkan penghargaan kepada lebih 17,000 penonton yang sanggup sama-sama berhujan di Stadium Sultan Mizan Zainal Abidin (SSMZA) demi memberi sokongan kepada skuad Hitam Putih.

“Bermain dalam hujan memerlukan lebih tenaga. Apatah lagi kita bermain dengan 10 orang dari awal separuh masa pertama selepas Shahrul Nizam (Shahrul Nizam Ros Hasni) dilayangkan kad merah.

“Tetapi setiap pemain yang diberi tanggungjawab menunjukkan semangat luar biasa dan bermain bermati-matian untuk menang, saya terhutang budi dan bangga dengan mereka,” katanya pada sidang media selepas perlawanan timbal balik Piala Malaysia menentang Sri Pahang FC di SSMZA malam tadi.

TFC melangkah ke peringkat suku akhir Piala Malaysia dengan bergaya selepas menewaskan skuad kendalian Datuk Dollah Salleh dengan agregat besar 9-3.

Pasukan gergasi Pantai Timur itu akan bertemu juara Piala Malaysia 2021, Kuala Lumpur City (KL City) FC pada 6 Nov ini untuk merebut slot ke separuh akhir.

Sementara itu Dollah berkata kelemahan ketara barisan pertahanan menjadi punca utama kekalahan skuad Tok Gajah.

Kelemahan itu diburukkan lagi dengan keadaan padang yang digenangi air yang menimbulkan kesukaran buat anak buahnya mendapatkan rentak pada separuh masa pertama.

“Walaupun pemain berjaya bangkit dengan menjaringkan dua gol pada masa kedua, ia sudah terlambat untuk menyekat kemaraan TFC.

“Apa pun saya harus akui bahawa permainan TFC lebih teratur berbanding Sri Pahang, dan mereka harus diberikan pujian,” katanya. – BERNAMA


Enam maut, lapan cedera terbabit kemalangan di Genting Highlands

GENTING HIGHLANDS: Enam orang pelancong dilaporkan meninggal dunia akibat  terlibat dalam kemalangan yang berlaku di pembahagi jalan di Kilometer (KM) 4.8, Jalan Turun Genting, Pahang, hari ini.

Menurut Jabatan Bomba Penyelamat Malaysia (JBPM) Pahang, sebuah van yang membawa pelancong terbabas dan melanggar pembahagi jalan dan membabitkan 14 orang mangsa.

Komander Operasi Jabatan Bomba Penyelamat Malaysia (JBPM) Pahang, Mohd Saufi Zakaria berkata, pihaknya menerima panggilan tentang kemalangan itu pada jam 1.15 petang, sebelum menggerakkan anggota Bomba daripada Balai Bomba Penyelamat (BBP) Genting Highlands.

Menurutnya, anggota bertugas daripada balai tersebut telah bergegas ke lokasi kejadian dengan membawa satu jentera dan satu van urvan sejurus panggilan diterima.

“Sejurus tiba di lokasi, pasukan bomba bertindak menjalankan operasi penyelamatan untuk mengeluarkan mangsa yang tersepit dengan menggunakan peralatan ‘Rescue Tool’.

“Terdapat 14 orang mangsa yang terlibat dalam kemalangan tersebut. Enam daripadanya iaitu lima perempuan dewasa dan satu lelaki dewasa telah disahkan meninggal dunia oleh pihak Kementerian Kesihatan Malaysia (KKM).

“Manakala lapan orang mangsa yang lain iaitu tujuh perempuan dewasa dan satu lelaki dewasa turut mengalami kecederaan,” katanya.

Tambah beliau, kesemua mangsa yang cedera telah dihantar ke Hospital Kuala Lumpur (HKL) untuk menerima rawatan lanjut.

Manakala, mangsa yang meninggal dunia diserahkan kepada pihak Polis Diraja Malaysia (PDRM) untuk tindakan selanjutnya.

“Setelah memastikan tiada kemerbahayaan lain di lokasi, operasi ditamatkan sepenuhnya pada jam 3.31 petang,” maklumnya.

Author

Diyana Rahip

View all posts

View all posts


PH umum 14 calon kerusi Parlimen Kedah kecuali Langkawi

Pengumuman dibuat oleh Ketua Penerangan PH Kedah, Datuk Dr Ismail Salleh pada Majlis Pengisytiharan Calon PH Kedah di sini yang turut mengumumkan sembilan calon daripada PKR yang telah diumumkan pada Jumaat.

Lima lagi kerusi yang diumumkan malam tadi ditandingi oleh empat calon daripada Amanah dan seorang calon DAP.

Bagaimanapun gabungan itu tidak mengumumkan nama calon bagi satu lagi kerusi di negeri itu iaitu Langkawi.

Empat calon daripada Amanah ialah Muaz Abdullah (Padang Terap), Datuk Mahfuz Omar (Pokok Sena), Datuk Latipah Mohamad Yatim (Sik) dan Johari Abdullah, (Baling) sementara  Zulhazmi Shariff daripada DAP dicalonkan untuk bertanding di Jerai.

Pengerusi PH Kedah Datuk Mahfuz Omar ketika ditemui pemberita selepas majlis itu berkata, calon PH bagi kerusi Langkawi akan diputuskan kemudian dan enggan mengulas sebab calon bagi kerusi itu tidak diumum malam tadi.

“Kita akan maklumkan nanti, sebelum penamaan calon nanti,” katanya.

Mengulas mengenai senarai calon PH di Kedah, Mahfuz berkata PH yakin dengan kehadiran muka baharu serta individu yang mempunyai pelbagai latar belakang akan mampu membawa sesuatu yang baharu kepada masa depan Malaysia.

Berikut adalah senarai calon PH bagi 14 kerusi Parlimen di Kedah:

1. Jerlun – Dr Mohamed Fadzil Mohd Ali

2. Kubang Pasu – Aizuddin Ariffin

3. Padang Terap – Muaz Abdullah

4. Pokok Sena – Datuk Mahfuz Omar

5. Alor Setar – Simon Ooi Tze Min

6. Kuala Kedah – Dr Azman Ismail

7. Pendang – Datuk Zulkifly Mohamad

8. Jerai – Zulhazmi Shariff

9. Merbok – Nor Azrina Surip

10. Sik – Datuk Latipah Mohamad Yatim

11. Sungai Petani – Dr Mohammed Taufiq Johari

12. Baling – Johari Abdullah

13. Padang Serai – M Karupaiya

14. Kulim Bandar Baharu – Datuk Seri Saifuddin Nasution Ismail – BERNAMA


Penceroboh rumah Nabil Ahmad akui sempat makan, berehat dan tidur dalam rumah

CYBERJAYA: Penceroboh rumah selebriti, Nabil Ahmad, didenda sebanyak RM3,000 di Mahkamah Majistret Rembau hari ini, selepas mengaku bersalah atas perbuatan itu awal tahun lalu.

Tertuduh, Fadzril Aqmal Abdul Anif, 31, mengaku telah masuk ke dalam rumah dengan cara menolak pintu dengan kuat serta makan, berehat dan tidur di dalam rumah berkenaan.

Susulan itu, Majistret Kartini Kasran memerintahkan 10 bulan penjara sekiranya tertuduh gagal membuat bayaran berkenaan, lapor Utusan.

Berdasarkan pertuduhan, pada 4 Januari tahun lalu kira-kira pukul 7.50 malam di Kampung Senama Tengah, tertuduh telah didapati dengan sengaja menceroboh ke dalam rumah Ahmad Nabil Ahmad, 40, tanpa pengetahuan dan kebenarannya.

Oleh yang demikian tertuduh telah melakukan suatu kesalahan di bawah Seksyen 442 Kanun Keseksaan dan boleh dihukum di bawah Seksyen 448 Kanun Keseksaan yang membawa kepada hukuman penjara sehingga tiga tahun, atau dengan denda sehingga RM5,000 atau dengan kedua-duanya sekali.

Pendakwaan dikendalikan Timbalan Pendakwa Raya, Muhammad Amirul Noor Hashimi manakala tertuduh tidak diwakili peguam.

Berdasarkan fakta kes, adik selebriti berkenaan telah menerima panggilan daripada Nabil yang memaklumkan lampu dan pintu rumah di kampungnya terbuka pada tarikh dan masa yang sama.

Sebaik sahaja sampai, pengadu telah masuk ke dalam rumah dan mendapati pintu gril serta pintu rumah telah rosak dan ruang tamu serta tiga bilik kecuali bilik utama dalam keadaan berselerak.

Pengadu juga menemukan seluar trek, baju, kasut serta kad pengenalan tertuduh di dalam poket seluar berkenaan, namun tiada barangan berharga yang hilang.

Hasil siasatan mendapati jiran selebriti berkenaan telah menghubungi selebriti tersebut pada pukul 7.40 malam, namun tidak mengesyaki apa-apa kerana beranggapan lelaki tersebut merupakan ahli keluarga.

Bagaimanapun Nabil telah meminta adiknya untuk memeriksa rumah tersebut kerana tiada sesiapa yang balik ke rumah pada masa berkenaan.

Author

Diyana Rahip

View all posts

View all posts


Belajar buat bom dari YouTube sebab geram bini curang

CYBERJAYA: Gara-gara berang mengetahui si isteri mempunyai hubungan sulit dengan lelaki lain, seorang lelaki sanggup mempelajari cara membuat bom menerusi laman YouTube dengan motif membalas dendam.

Khamis lalu, Malaysia dikejutkan dengan kejadian seorang lelaki maut akibat terkena letupan ketika dia memegang bungkusan yang ditinggalkan di bonet keretanya.

Susulan itu, pihak polis menahan sepasang suami isteri yang dipercayai terbabit dalam kejadian letupan berkenaan sehingga mengorbankan lelaki tersebut yang merupakan seorang pelayan sebuah restoran di Pandan Indah, Ampang.

Menurut sumber, pasangan suami isteri itu berkomplot membunuh lelaki terbabit menggunakan alat kawalan jauh ketika meletupkan bom buatan sendiri.

“Malah, isterinya yang berusia 33 tahun turut didakwa berpakat melakukan perbuatan itu kerana marah selepas mendakwa mangsa memperguna dan mengambil kesempatan ke atas dirinya.

“Lelaki terbabit mengaku menyediakan bahan letupan itu dan menghasilkannya di rumah mereka di Serdang, Kedah bersama-sama,” maklum sumber seperti dilapor Harian Metro.

Sumber berkata, ketika kejadian itu, suami isteri terbabit berada berhampiran restoran tempat mangsa bekerja dan sebaik mereka melihat mangsa memegang bungkusan yang ditinggalkan di bonet keretanya, mereka terus menekan alat kawalan bom itu.

“Perbuatan pasangan itu turut terakam dalam kamera litar tertutup (CCTV) dan sejurus selesai, pasangan terbabit melarikan diri dan pulang ke Kedah.

“Malah mereka turut membuang pakaian dan alat kawalan jauh itu bagi mengelak disyaki,” kata sumber.

Sementara itu, Ketua Polis Selangor Datuk S. Sasikala Devi berkata, kedua pasangan suami isteri itu ditahan pada 7.30 malam di sebuah taman perumahan di Serdang, Kedah.

“Kedua-dua individu itu telah direman selama tujuh hari bermula hari ini hingga Selasa depan dan polis percaya dengan penahanan ini, ia dapat membantu siasatan,” katanya dalam satu kenyataan media pada Rabu.

Author

Diyana Rahip

View all posts

View all posts


Teguran kasih sayang buat ‘content creator’

KEWUJUDAN media sosial masa kini nyata memudahkan masyarakat mengetahui serta mempelajari sesuatu perkara baharu.

Malah, dengan adanya platform itu, ramai individu yang tampil menghasilkan kandungan sehingga dikenali sebagai pempengaruh atau lebih acap kali didengari selaku ‘content creator’.

Bagaimanapun, bukanlah semua kandungan yang dihasilkan dan disiarkan dalam media sosial itu mendatangkan manfaat kerana masih ada sebilangan ‘malaun’ yang tanpa segan-silu memuat naik video atau foto yang berunsurkan kurang bijak.

Tidak dapat dinafikan, masih ada pihak yang mengambil kesempatan membuat kandungan kurang sopan atas dasar strategik pemasaran bagi sesuatu perniagaan dengan alasan ‘bad marketing’ itu mudah mendapat perhatian umum.

Sikap sedemikian membuatkan sebilangan masyarakat khususnya yang beragama Islam kurang selesa kerana bimbang hanya memudaratkan umat manusia.

Barangkali individu berkenaan lupa akan konsep penyebaran ilmu sehingga tidak sedar bahawa setiap perbuatan yang dilakukan itu akan menjadi saksi di akhirat kelak.

Seperti yang dipesan oleh seorang pendakwah, Ustaz Mohd Hariri Mohamad Daud, gunalah bakat kurniaan Allah dengan betul dan menyebarkan kebaikan.

“Content yang baik, memberi ilmu, memberi nasihat, menyenangkan hati dan mendekatkan orang kepada Allah.

“Ada orang yang Allah murahkan rezekiNya, duitnya seperti hujan yang turun.

“Tapi dengan duit, dia buat content hiburan yang merosakkan dirinya dan orang lain.

“Asalkan tinggi views dan dapat engagement, duit masyuk… Lantaklah apa orang nak kata. Jika Al-Quran sendiri menegur, kita tak nak endahkan, apa lagi lebih tinggi dari Al Quran?,” soalnya yang juga penyampai ibrah bagi Majlis Tilawah dan Menghafaz Al Quran Peringkat Antarabangsa (MTHQA) anjuran Jabatan Kemajuan Islam Malaysia (JAKIM).

Beliau turut berpesan supaya para pempengaruh supaya bahawa setiap kandungan yang disiarkan dalam media sosial itu akan dihisab kelak.

“Ingatlah content yang kita post hari ini, dikongsi ramai orang. Jika kita mati, content itu akan kekal.

“Jika content itu baik, bahagialah kita disana. Jika content itu merosakkan ramai orang, menangislah kita disana,” ujarnya.

Bagi mengakhiri penulisan ini, beliau turut menitip sebaris ayat dari Surah Luqman;6:

وَمِنَ ٱلنَّاسِ مَن يَشْتَرِى لَهْوَ ٱلْحَدِيثِ لِيُضِلَّ عَن سَبِيلِ ٱللَّهِ بِغَيْرِ عِلْمٍۢ

“Dan ada manusia yang membelanjakan hartanya kepada hiburan yang melalaikan; yang menyesatkan dirinya dan orang lain dari agama Allah tanpa ilmu”.

Author

Diyana Rahip

View all posts

View all posts


Pertama kali bertanding kerusi Parlimen, Tok Mat hadapi saingan lima penjuru di Rembau

REMBAU: Timbalan Presiden UMNO, Datuk Seri Mohamad Hasan hari ini bertanding kerusi Parlimen buat pertama kalinya setelah 25 tahun menyertai arena politik tanah air, dengan menjadi calon Barisan Nasional bagi kerusi Rembau pada Pilihan Raya Umum ke-15 (PRU15).

Mohamad menghadapi saingan sengit lima penjuru daripada PH yang mengetengahkan bekas Presiden Majlis Belia Malaysia Jufitri Joha, PN yang menampilkan Setiausaha Badan Perhubungan PN negeri, Mohd Nazree Mohd Yunus serta Ramly Awalludin (Pejuang) dan S. Tinagaran (Parti Sosialis Malaysia).

Senarai calon bagi kerusi itu diumumkan Pegawai Pengurus Bahagian Pilihan Raya Parlimen Rembau Mohamad Najib Mustafa di Dewan Sri Rembau di sini.

Sebelum ini, Parlimen Rembau disandang oleh Menteri Kesihatan Khairy Jamaluddin selama tiga penggal bermula pada 2008 sebelum beliau memberi laluan kepada Mohamad, yang juga Pengerusi Badan Perhubungan UMNO Negeri Sembilan, untuk bertanding di kawasan itu.

Mohamad, yang juga Ahli Dewan Undangan Negeri (ADUN) Rantau, mempunyai rekod prestasi cemerlang semasa menjadi Menteri Besar Negeri Sembilan selama empat penggal sejak 2004 selain turut berpengalaman luas dalam bidang perniagaan termasuk sebagai Ahli Lembaga Pengarah Sepang International Circuit dan Ahli Lembaga Pengarah di Khazanah Nasional Berhad.

Kesemua lima calon itu tiba di Dewan Sri Rembau bersama-sama penyokong dan pencadang masing-masing antara 8 dan 9 pagi tadi.

Semasa ditemui pemberita, Mohamad yang mesra dipanggil Tok Mat berkata beliau berharap pengundi tidak mengikut perasaan ketika memilih calon sebaliknya mempertimbangkan parti yang mempunyai rekod cemerlang bagi memastikan negara dapat ditadbir urus dan dibangunkan dengan amat baik.

“Saya harap jentera (BN) terus jalankan gerak kerja, kita tak mahu usik sesiapa…yang penting tujuan pilihan raya diadakan adalah bagi memilih parti yang diberikan mandat oleh rakyat. Pastikan kerajaan yang bakal ditubuhkan nanti mantap dan stabil.

“Pengundi bukan sahaja di Rembau tapi seluruh negara perlu beri kepercayaan kepada BN. Jangan risau siapa mengurus kerana kami ialah satu pasukan yang ada  kewibawaan dan bakat untuk tadbir negara,” katanya sambil memberitahu setiap parti mempunyai kekuatan masing-masing.

Dalam pada itu, Jufitri yang juga anak jati Rembau, berkata beliau yakin mampu membuat kejutan pada pilihan raya umum kali ini berikutan pengalamannya sebagai pemimpin belia selain berpegang kepada apa yang boleh ditawarkannya kepada rakyat pada peringkat negeri dan nasional.

Pada PRU14, kerusi Parlimen Rembau dimenangi oleh Khairy Jamaluddin dengan majoriti 4,364 undi. Khairy memperoleh 36,096 undi untuk menewaskan calon PKR Lt. Kol. (B) Roseli Abdul Ghani (31,732) dan calon PAS Mustafa Dolah (6,028).

Suruhanjaya Pilihan Raya menetapkan hari pengundian pada 19 November dan pengundian awal pada 15 November. – BERNAMA


11 individu termasuk dua remaja bawah umur dituduh tipu lebih RM45,000

MELAKA: Sebelas individu termasuk dua remaja bawah umur mengaku tidak bersalah di Mahkamah Majistret Ayer Keroh di sini hari ini masing-masing terhadap tujuh pertuduhan menipu membabitkan RM45,534.74.

Mereka ialah Sharifah Nur Natasha Syed Mohd Hata, 21; Muhamad Faizal Abdullah, 22; Yap Soon Lin, 23; pasangan adik beradik Muhammad Ikmal Rizal Hamdan, 22; dan Muhammad Haiqal, 19; Yap Zhen Xiang, 19; Teong Wai Keat, 19; Goh Chun Rong, 19; Lee Yih Hong, 18; dan dua remaja bawah umur dituduh secara bersama di hadapan Majistret Nabilah Nizam.

Mereka didakwa bersetuju antara satu sama lain untuk memperdaya tujuh individu menyerahkan wang bagi mendapatkan pinjaman yang kesemuanya berjumlah nilai RM45,534.74 di Taman Cheng Perdana di sini antara 11 April hingga 20 Mei lepas.

Pertuduhan mengikut Seksyen 420 Kanun Keseksaan dan boleh dihukum di bawah Seksyen 120(b)(1) kanun sama yang jika sabit kesalahan boleh dikenakan hukuman penjara minimum setahun dan maksimum 10 tahun dan sebat dan denda.

Timbalan Pendakwa Raya Muhamad Ehsan Nasaruddin menawarkan jaminan sebanyak RM10,000 bagi setiap pertuduhan yang dihadapi tertuduh.

Peguam Joel Chua memohon jaminan dikurangkan memandangkan kesemua tertuduh masih muda dan tidak bekerja.

Mahkamah membenarkan jaminan berjumlah RM26,000 bagi setiap tertuduh dan menetapkan 31 Julai untuk sebutan semula kes. – BERNAMA


Pengundi pertama kali diminta selidik latar belakang, tawaran sebelum pilih calon

Penyelidik Unit Demokrasi dan Tadbir Urus Institut Demokrasi dan Hal Ehwal Ekonomi (IDEAS), Halmie Azrie Abdul Halim berkata, semakan itu mustahak bagi memastikan mereka berupaya memilih calon berdasarkan kualiti berbanding percaturan permainan politik semata-mata.

“Untuk pengundi kali pertama, sebaiknya buat perbincangan dengan rakan sebaya, ahli keluarga atau pensyarah tentang input yang berlaku pada masa sekarang. Mereka juga harus melakukan pembacaan tersendiri untuk mengenali calon secara lebih dekat.

“Siasat juga mengenai tawaran calon terutama mengenai polisi yang ingin dibawakan serta trek rekod perkhidmatan (calon atau parti) kerana seperti kita yang tahu, kesemua tiga gabungan (politik) sudah menjadi kerajaan, jadi sudah tentu ada prestasi yang boleh dinilai,” katanya dalam Program Darah Muda yang menyentuh isu ‘Pengundi Kali Pertama: Apa Yang Patut dan Tidak? terbitan Bernama TV malam tadi.

Dengan jangkaan bahawa ekonomi Malaysia meleset tahun depan, Halmie Azrie juga menasihati pengundi kali pertama agar peka dengan isu semasa terutama berkaitan usaha yang diangkat calon atau parti bagi mendepani cabaran terbabit.

Berdasarkan data daftar pemilih Suruhanjaya Pilihan Raya (SPR), terdapat sejumlah 21.1 juta individu layak mengundi pada PRU15 dengan lima juta daripadanya adalah pengundi kali pertama.

Angka itu meningkat hampir dua kali ganda berbanding 11 juta individu layak mengundi pada PRU14 selepas had umur pengundi diturunkan daripada 21 kepada 18 tahun dan pendaftaran automatik yang diluluskan oleh Parlimen.

SPR menetapkan esok sebagai hari penamaan calon dan 19 November sebagai hari pengundian bagi PRU15 manakala pengundian awal pada 15 November – BERNAMA


Bekas isteri persoal JAIS tauliahkan pendakwah gagal patuhi garis panduan

KUALA LUMPUR: Menurut garis panduan pemegang tauliah yang ditentukan oleh Jabatan Agama Islam Selangor (JAIS), antara syarat seseorang untuk ditauliahkan adalah berakhlak mulia, amanah, tidak memfitnah serta mematuhi undang-undang negara.

Bagaimanapun pendedahan mengenai status sijil pentauliahan mengajar seorang pendakwah terkenal yang diragui kerana tiada kelayakan bidang agama turut mendedahkan isu lain iaitu pematuhan syarat tauliah.

Pendedahan berkenaan oleh bekas isteri pendakwah Syed Abdul Rahman Syed Ali Alhadad, iaitu Norlina A yang mempersoalkan bagaimana JAIS tidak meneliti aspek lain sebelum meluluskan tauliah terhadap pendakwah berkenaan.

“Beliau gagal membayar mutaah yang diperintahkan Mahkamah Syariah Shah Alam pada Mei tahun 2021.

“Tuntutan mutaah telah difailkan sejak tujuh tahun lalu dan perintah diperoleh tahun 2021 namun tiada bayaran dibuat sehingga hari ini, dan ini membuktikan syarat akhlak mulia dan amanah gagal dipatuhinya.

“Selain itu pendakwah itu juga menuntut semula hartanah mutlak iaitu rumah dan tanah yang sudah dipindah milik sebagai hadiah kepada saya atas dasar kasih sayang ketika sebelum beliau berpoligami.

“Malah berpoligami tanpa pengetahuan saya, jelas ia bukanlah akhlak yang mulia untuk membolehkannya menerima tauliah dari JAIS, bagaimana kes-kes seperti ini tidak disaring agensi itu sebelum pertaulihan diberi.

“Kegagalan menyaring isu-isu akhlak sebelum beri tauliah boleh beri imej negatif kepada agensi yang sewajarnya menjaga keharmonian agama Islam di negeri ini,” katanya kepada MEDIA VARIASI.

Lebih aneh, kategori tauliah yang diterima iaitu ‘lain-lain’ tidak tersenarai dalam keempat-empat kategori yang tertera di laman sawang JAIS iaitu D1 : Tauliah Ceramah, D2: Tauliah Mengajar Fardhu Ain, D3: Tauliah Mengajar Al Quran dan D4: Tauliah Khas.

Norlina A mendedahkan, pendakwah yang juga bekas jurutera tidak berpuas hati dengan keputusan penetapan Mahkamah Tinggi Syariah yang diulang sebanyak tiga kali berhubung tuntutan hartanah itu.

“Malah, ketika hendak melakukan poligami, beliau membuat sekatan ke atas harta tersebut dengan alasan mereka dalam proses perceraian dan Akuan Sumpah turut dibuat.

“Sedangkan, sekatan itu dibuat tanpa pengetahuan saya ketika itu,” katanya.

Norlina A persoalkan integriti pendakwah itu kerana talak telah jatuh mengikut hukum kinayah (selepas dirujuk beberapa guru dan pihak JAIS) sebaik sahaja pendakwah itu membuat Akuan Sumpah bahawa mereka sedang dalam proses perceraian tetapi tanpa pengetahuannya.

MEDIA VARIASI sebelum ini melaporkan pendakwah terkenal yang juga bapa kepada rapper tersohor negara, Altimet, dipercayai masih gagal membayar mutaah kepada bekas isterinya selepas perintah Mahkamah Syariah Shah Alam dikeluarkan tahun lalu.

Pendakwah berkenaan memberi alasan kepada Hakim bahawa tiada penetapan tarikh yang dicatit dalam Perintah Mahkamah.

Tuntutan mutaah berjumlah RM28,900 itu telah dibuat oleh bekas isterinya, Norlina A. Namun begitu, difahamkan menerusi video Tik Tok “Ulamakalamak” bahawa pendakwah tersebut telahpun pergi Umrah dan ziarah ke Yaman selama satu bulan, pada 15 Februari baru-baru ini.

Difahamkan, pendakwah itu memiliki tauliah dan banyak berceramah mengenai aspek kekeluargaan dalam Islam.

Seorang pendakwah yang memiliki tauliah dan kelulusan agama namun enggan mendedahkan namanya berkata, Malaysia paling ramai melahirkan pendakwah dan ‘ustaz cap ayam’ yang tidak berkualiti.

Beliau mendakwa berlaku kepincangan sistem tauliah yang ada sekarang dan masalahnya ia berada di bawah bidang kuasa negeri.

Persoalannya, bagaimana proses penilaian JAIS terhadap pemohon yang ingin memohon sijil tauliah tetapi tidak ada penguatkuasaan, adakah ibarat menunggu terhantuk baru tengadah atau jika ada laporan dibuat baru siasatan atau tindakan dijalankan.

Dalam pada itu, Pengarah JAIS, Datuk Mohd Shahzihan Ahmad ketika dihubungi memaklumkan isu tauliahkan diserahkan kepada Setiausaha Jawatan Kuasa Tauliah.

“Nanti pegawai saya akan hubungi anda,” katanya.

Author

Tun Puteh Wanti

View all posts

View all posts


MP PAS dakwa Menu Rahmah ‘low quality’ boleh sebabkan kanser, netizen naik berang!

CYBERJAYA: Kenyataan Ahli Parlimen Kapar, Dr Halimah Ali, bahawa Menu Rahmah yang menjadi sebahagian inisiatif kerajaan itu bersifat ‘low quality’ nyata mengundang kemarahan warga maya.

Dr Halimah yang merupakan wakil dari parti PAS itu turut menzahirkan kebimbangannya atas isu keterjaminan makanan yang terdesak sekarang dan didakwanya membingungkan kerajaan.

Bagaimanapun, dakwaan doktor perubatan itu bahawa Menu Rahmah mempunyai kemungkinan untuk menyebabkan rakyat terdedah kepada kanser, autoimmune disease serta autisme membuatkan warga maya menjadi hairan seketika.

Perkara itu berikutan rata-rata netizen menyifatkan Menu Rahmah yang kini boleh didapati di merata kedai makanan, nyata disajikan dengan hidangan yang sihat dan cukup protein.

Malah, dakwaan Dr Halimah bahawa rakyat marhaen B40 diberikan bekalan makanan yang low quality  juga disifatkan ‘tidak bertempat’ bagi sebilangan peniaga yang sedaya upaya cuba memberi masakan Menu Rahmah berkhasiat buat para pelanggan.

Menjengah di laman Twitter, ramai yang tertarik untuk membahaskan isu Menu Rahmah ini dek kerana kenyataan yang dikeluarkan Dr Halimah itu seolah-olah tidak masuk akal.

1) Dalam menu rahmah tu banyak sumber protien.

2) Soal gempa bumi di Turkiye tu itu Qada’ Allah Subhanahu wata’ala yg baru berlaku dan Turkiye sedang berkabung dalam kesedihan, tak patutlah dijadikan hujah.

3) MP Kapar ni nak sampaikan apa sebenarnya?? pic.twitter.com/y5cCllo2nY

— aiamDeen الدين (@aiamDeen) February 15, 2023

Author

Diyana Rahip

View all posts

View all posts


Wanita kongsi tangkap layar perbualan Ebit Lew, gambar lucah – Saksi

Mohd Fairuz Abu, 37, memberitahu mahkamah bahawa seorang wanita yang menggunakan nama samaran menghubunginya melalui aplikasi WhatsApp selepas beliau memuat naik hantaran mengenai seorang pendakwah terlibat dalam kes gangguan seksual di laman sosial Facebook pada 26 Julai tahun lepas.

“Pada awalnya, beliau tidak memperkenalkan diri dan menyebut namanya. Beliau bertanya siapa individu yang saya maksudkan dalam hantaran itu.

“Apabila saya sebut hantaran itu berkaitan Ebit Lew maka wanita tersebut terus berkongsi tangkap layar perbualan Ebit Lew dengannya dan juga gambar lucah yang diberi oleh Ebit melalui WhatsApp,” katanya di hadapan Majistret Nur Asyraf Zolhani ketika menjawab soalan Timbalan Pendakwa Raya Zahida Zakaria.

Saksi itu berkata beliau turut menghantar tangkap layar yang dikongsi mangsa kepada individu bernama Firdaus Wong yang sedang mengendalikan kes sama membabitkan tertuduh dan wanita lain.

Ketika ditanya Zahida tindakan selepas menghantar tangkap layar itu kepada Wong, Mohd Fairuz berkata pada 27 Julai tahun lepas, beliau menghubungi wanita tersebut menerusi panggilan telefon untuk mendengar kronologi penuh gangguan terhadapnya.

“Pada awalnya, beliau takut-takut dan berasa tidak selamat untuk berkongsi namun selepas saya menenangkannya, barulah beliau kongsikan dari A-Z (daripada awal hingga akhir).

“Saya mencadangkan kepada wanita itu untuk membuat laporan polis tetapi beliau takut dan berkata ‘saya ni orang kecil saja. Ebit Lew orang besar. Jadi saya tak nak buat laporan,” katanya.

Mohd Fairuz berkata wanita itu kemudian meminta tempoh untuk berbincang dengan suaminya sebelum membuat laporan polis pada 7 Ogos tahun lepas.

Saksi itu berkata beliau pernah bertemu secara peribadi dan mampu mengecam wanita tersebut yang hadir di mahkamah dengan kawalan ketat.

Mohd Fairuz turut mengecam Lew.

Pendakwah selebriti itu berdepan 11 pertuduhan antaranya mengaibkan kehormatan seorang wanita berumur 40-an dengan menghantar perkataan lucah ke nombor telefon mangsa melalui aplikasi WhatsApp antara Mac dan Jun tahun lepas.

Lew, 37, didakwa mengikut Seksyen 509 Kanun Keseksaan yang membawa hukuman maksimum penjara lima tahun atau denda atau kedua-duanya, jika sabit kesalahan. – BERNAMA


Syamsul pukul punca Puteri Sarah keluar rumah – Peguam

KUALA LUMPUR: Peguam syarie kepada pelakon, Puteri Sarah memberitahu Mahkamah Rendah Syariah, di sini, bahawa pengarah, Syamsul Yusof memukul isterinya, pada tahun 2020.

Datuk Akberdin Abdul Kader, berkata demikian ketika prosiding sebutan kes permohonan cerai, hari ini.

Katanya, kejadian itu memaksa Puteri Sarah Liyana Megat Kamaruddin, 38, keluar daripada rumah yang diduduki.

Akberdin menambah, Puteri Sarah hanya pulang semula ke rumah itu selepas dipujuk kedua-dua mentuanya.

“Saya tak mahu buka cerita mengenai kejadian itu. Akan tetapi Syamsul tidak mahu melepaskan saya,” kata Puteri Sarah yang terpaksa mengemukan bukti baharu kepada mahkamah mendakwa dirinya pernah dipukul suaminya, Syamsul Yusof.

Menurut Puteri Sarah, 38, dia bagaimanapun tidak membuat sebarang laporan polis selepas kejadian tersebut kerana ketika itu masih lagi wujud rasa cinta terhadap suaminya.

Sarah turut mendakwa, ibu mentuanya iaitu Datin Patimah Ismail yang menyelamatkannya dengan membawa dirinya keluar dari rumah.

“Masa itu tak buat sebab sayang… bila orang kata saya buka aib ketika itu, saya tak nak buat apa-apa tindakan atau buat laporan polis. Sebab saya tak mahu buka aib, malah tiada siapa yang tahu mengenai perkara itu.

“Yang selamatkan saya ketika itu ialah ibu mentua saya. Dia yang keluarkan saya daripada rumah pada tiga tahun lalu. Malah Syamsul pun tahu kenapa (keluar rumah),” katanya.

Puteri Sarah ditemui ketika menghadiri sebutan pertama kes perceraian yang difailkan terhadap suaminya di Mahkamah Syariah Wilayah Perseketuan Kuala Lumpur pada Selasa.

Pada prosiding sama, Hakim Syarie Akmaluddin Ilyas memerintahkan Syamsul dan Puteri Sarah supaya melantik wakil Jawatankuasa Pendamai (JKP) dalam kes permohonan perceraian mereka.

Terdahulu, Syamsul dan Puteri Sarah tiba di pekarangan mahkamah secara berasingan.

Puteri Sarah dilaporkan sebelum ini memfailkan permohonan penceraian itu di kaunter pendaftaran Mahkamah Syariah Kuala Lumpur mengikut Seksyen 47 Akta Undang-Undang Keluarga Islam (Wilayah-Wilayah Persekutuan) 1984.

Punca utama tuntutan cerai dibuat kerana sudah tiada persefahaman dan berlaku shiqaq (perbalahan yang berpanjangan) serta tidak lagi dapat hidup bersama sebagai suami isteri menurut hukum syarak.

Puteri Sarah mendedahkan, dia dan anak-anak tidak lagi tinggal bersama suami, sama ada di rumah mentua mahupun di rumah kelamin.

Hal ini berikutan akibat tekanan dan gangguan yang berpunca daripada pihak ketiga sehingga telah lama tidak pulang ke rumah.

Bagaimanapun Syamsul enggan lepaskan Puteri Sarah dengan memberitahu mahkamah masih ada sinar.

Puteri Sarah sebelum itu merayu agar dilepaskan cara baik kerana baginya sinar untuk teruskan perkahwinan sudah lama padam.

Author

Tun Puteh Wanti

View all posts

View all posts


Hari Penamaan calon PRU15 bermula 9 pagi esok

KUALA LUMPUR: Penamaan calon bagi Pilihan Raya Umum ke-15 (PRU15) akan berlangsung esok di seluruh negara melibatkan 222 kerusi Parlimen dan 59 kerusi Dewan Undangan Negeri (DUN) di Perak, Pahang (42) dan Perlis (15).

Turut diadakan serentak adalah penamaan calon bagi Pilihan Raya Kecil (PRK) DUN Bugaya, Sabah.

Tempoh mengemukakan kertas penamaan calon bermula 9 pagi hingga 10 pagi di 222 pusat penamaan calon antaranya terdiri daripada pejabat daerah, dewan orang ramai dan dewan sekolah di seluruh negara.

Suruhanjaya Pilihan Raya (SPR) menetapkan hari pengundian pada 19 November dan pengundian awal pada 15 November.

Tempoh berkempen ditetapkan selama 14 hari bermula esok selepas pengisytiharan calon-calon yang bertanding dan akan berakhir pada 11.59 malam, 18 November.

Sebelum penggal Parlimen ke-14 dibubarkan pada 10 Oktober lepas, komposisi kerusi Dewan Rakyat menyaksikan Pakatan Harapan (PH) dengan 90 kerusi, Barisan Nasional (43), Bersatu (28), Gabungan Parti Sarawak (19), PAS (17), Warisan (tujuh), Parti Bangsa Malaysia (enam), Parti Pejuang Tanah Air (empat), Bebas (tiga) dan masing-masing satu kerusi bagi parti MUDA, Parti Sarawak Bersatu dan STAR.

Dua kerusi kosong selepas kematian penyandangnya iaitu Datuk Hasbullah Osman dari BN bagi kerusi Parlimen Gerik, Perak dan Datuk Liew Vui Keong dari Parti Warisan bagi kerusi Parlimen Batu Sapi, Sabah.

Di peringkat DUN, hanya Pahang, Perak dan Perlis yang akan melaksanakan Pilihan Raya Negeri (PRN) masing-masing serentak dengan peringkat Parlimen selepas ketiga-tiga negeri berkenaan membubarkan DUN masing-masing.

Negeri-negeri diterajui PH iaitu Pulau Pinang, Negeri Sembilan dan Selangor serta yang diterajui PAS iaitu Terengganu, Kelantan dan Kedah tidak membubarkan DUN dan tidak ada pilihan raya peringkat DUN diadakan.

Sabah, Melaka, Sarawak dan Johor sebelum ini telah mengadakan PRN masing-masing. PRN Sabah diadakan pada 26 Sept 2020, Melaka (20 November 2021), Sarawak (18 Disember 2021) dan Johor (12 Mac 2022).

PRK DUN Bugaya pula diadakan bersekali dengan PRU15 berikutan kematian penyandangnya Manis Muka Mohd Darah pada 17 November 2020 dan tertangguh ekoran proklamasi darurat bagi mencegah penularan pandemik COVID-19.

Pada 7 Oktober lepas, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan menamatkan enam ordinan dan proklamasi darurat bagi menangguhkan PRK Parlimen Batu Sapi, Gerik dan DUN Bugaya yang diisytiharkan pada November dan Disember 2020, berkuat kuasa 6 Oktober lepas.

Daftar Pemilih Tambahan Bulan Ogos 2022 yang dikemas kini sehingga 9 Oktober akan digunakan untuk PRU15. Ia mengandungi seramai 21,173,638 pemilih yang terdiri daripada 20,905,366 pengundi biasa, 146,737 tentera serta pasangan, 118,794 polis serta pasangan Polis Pasukan Gerakan Am (PGA) dan 2,741 orang Pengundi Tidak Hadir Luar Negara.

Pada PRU14, SPR menerima sebanyak 2,333 kertas pencalonan dalam tempoh sejam penamaan calon dengan 687 daripadanya adalah kertas pencalonan bagi 222 kerusi Parlimen dan 1,646 bagi 505 kerusi DUN.

Parti paling banyak menghantar borang pencalonan untuk kerusi Parlimen ketika itu ialah BN dengan 222, diikuti PKR (191) dan PAS (158). Parti-parti lain menghantar kurang daripada 30 pencalonan.

Pada PRU14, hanya Timbalan Presiden UMNO Datuk Seri Mohamad Hasan yang ketika itu Menteri Besar Negeri Sembilan diisytiharkan menang tanpa bertanding bagi kerusi DUN Rantau, selepas calon PKR, Dr S. Streram tidak dapat mengemukakan kertas pencalonan kerana gagal membawa bersama pas calon untuk memasuki pusat penamaan calon.

Apa yang pasti, penamaan calon PRU15 esok pastinya ditunggu-tunggu berikutan kemunculan gabungan-gabungan politik baharu yang berkemungkinan besar menyebabkan berlaku pertembungan sekurang-kurangnya tiga hingga empat penjuru di kebanyakan kerusi Parlimen. – BERNAMA


Mesyuarat tergempar UMNO bincang isu semasa

KUALA LUMPUR: “Mesyuarat tergempar UMNO di Ibu Pejabat di Pusat Dagangan Dunia (WTC) membincangkan isu semasa.

“Saya akan kembali jam 5.30 petang ini,” kata Pengerusi Badan Perhubungan UMNO Negeri Sabah, Datuk Seri Bung Moktar Radin

Beliau berkata demikian ketika ditemui pemberita sebaik sahaja keluar dari bilik mesyuarat berkenaan kira-kira jam 2.30 petang tadi.

Puluhan pengamal media masih berkampung di WTC sejak jam 11 pagi tadi.

Ada desas-desus mengatakan Perdana Menteri, Datuk Seri Ismail Sabri dalam perjalanan untuk menyertai mesyuarat berkenaan.

Sementara itu, disusuli Pengerusi Perhubungan UMNO Negeri Melaka, Datuk Seri Ab Rauf Yusoh, enggan mengulas lanjut mengenai mesyuarat berkenaan, dan hanya berkata ‘saya tidak tahu’ ketika dikejar dan dikerumuni puluhan media di pekarangan bangunan sebelum bergegas menaiki kenderaan rasmi.

Ketika ditanya adakah mesyuarat berkenaan sudah tamat, beliau hanya tidak mendedahkan sebarang butiran lanjut.

Author

Tun Puteh Wanti

View all posts

View all posts


Skuad remaja seperti dalam sindrom penafian – Presiden BAM

KUALA LUMPUR: Presiden Persatuan Badminton Malaysia (BAM), Tan Sri Mohamad Norza Zakaria ternyata kecewa dengan prestasi hambar dipamerkan skuad kebangsaan pada Kejohanan Remaja Dunia BWF 2022 di Santander, Sepanyol baru-baru ini.

Mohamad Norza berkata, para pemain remaja seolah-olah selesa dengan kemudahan di Akademi Badminton Malaysia (ABM) di Bukit Kiara, di sini, seakan berada dalam dunia sendiri sehingga mengakibatkan mereka gagal menghidu saingan hebat dari negara luar dalam kejohanan itu.

“Secara peribadi, kita ini macam tidak berpijak di bumi nyata dan macam ada sindrom penafian dengan merasakan kita memiliki fasiliti terbaik di BAM namun kita sebenarnya lebih teruk daripada zaman pemain remaja berlatih di Sekolah Sukan Bukit Jalil dahulu.

“Pemain dan jurulatih harus mendukung budaya prestasi tinggi di mana kita tak boleh ingat ini adalah tempat makan lima kali, berlatih tanpa ada rasa kebertanggungjawapan kerana kos bukan murah,” katanya pada sidang media selepas Mesyuarat Majlis BAM kali ketiga tahun 2022 di sini, hari ini.

Susulan kegagalan di Sepanyol, beliau mengingatkan bahawa para pemain dan jurulatih termasuk Pengarah Pembangunan Remaja Datuk Misbun Sibek agar bermuhasabah diri dalam memastikan mereka sememangnya layak berada di ABM.

Sehubungan itu, beliau telah memberi tempoh sebulan kepada Ketua Pegawai Eksekutif ABM Michelle Chai dan Pengarah Prestasi Tinggi BAM, Dr Tim Jones untuk melihat kembali struktur program latihan pemain muda sebelum dibentangkan Jawantankuasa Pengurusan BAM kelak.

Buat pertama kali, tiada pemain kebangsaan yang layak ke suku akhir bagi acara perseorangan di kejohanan remaja dunia dan pasukan negara hanya menduduki tempat kesembilan bagi acara berpasukan campuran.

Ini merupakan kali kedua berturut-turut Malaysia pulang dengan tangan kosong selepas edisi 2019 di Kazan, Rusia.

Legenda badminton negara, Datuk Lee Chong Wei dan jaguh perseorangan lelaki profesional negara, Lee Zii Jia merupakan antara pemain yang pernah memenangi pingat pada Kejohanan Remaja Dunia BWF sebelum ini. – BERNAMA


PRU15: Bubar Parlimen, DUN berasingan beri impak kos cecah RM2 billion

CYBERJAYA: Pembubaran Parlimen dan Dewan Undangan Negeri (DUN) yang dibuat secara berasingan dijangka akan meningkatkan kos perbelanjaan pelaksanaan pilihan raya hingga mencecah RM2 billion.

Penganalisis Politik, Dr Sivamurugan Pandian berkata, rakyat akan terkesan dengan terpaksa mengundi sebanyak dua kali sekiranya tidak dibubarkan serentak sekaligus akan meningkatkan perbelanjaan mereka bagi melaksanakan proses demokrasi itu.

“Sudah pasti pembubaran Parlimen dan DUN tidak serentak akan memberi impak. Khuatir akan memberi impak kepada pengundi. Pada saya, kalau diadakan sekali, bagus kerana akan memudahkan urusan Suruhanjaya Pilihan Raya (SPR), agensi dan para pengundi supaya tidak akan keluar sebanyak dua kali.

“Perbelanjaan akan meningkat jika diadakan dua kali. Mengikut anggaran sebanyak setakat ini bila diselaraskan perbelanjaan PRU15 sebanyak RM1.2 billion. Kalau tidak  diselaraskan kos mampu mencecah RM2 billion,” katanya kepada MEDIA VARIASI hari ini.

Jelas Dr Sivamurugan lagi, tindakan pembangkang yang mengambil pendirian untuk tidak membubarkan DUN di beberapa negeri juga merupakan sebuah protes terhadap pembubaran Parlimen yang diumumkan oleh Perdana Menteri pada semalam yang dijangka pelaksanaan PRU15 dibuat ketika musim tengkujuh pada pertengahan bulan November.

“Mungkin bagi pembangkang mereka rasakan ini merupakan satu protes kepada pembubaran yang dilakukan dijangka akan berhadapan musim monsun.

“Tetapi saya percaya SPR akan mempunyai plan kecemasan dan ianya diadakan secepat mungkin mengikut perkenan Yang di-Pertuan Agong,” ujarnya.

Menteri Besar Selangor, Datuk Seri Amirudin Shari memaklumkan, kerajaan negeri Selangor akan berjalan seperti biasa hingga tahun ini serta tidak akan dibubarkan serentak dengan Parlimen pada PRU15.

Keputusan itu dibuat setelah beliau menghadap Sultan Selangor, Sultan Sharafuddin Idris Shah serta menyembah maklum nasihat baginda untuk memberi tumpuan terhadap kerajaan rakyat Selangor.

Author

Mohamad Fitri Hazim Hazam

View all posts

View all posts


Benarkah derma van jenazah masuk ke akaun peribadi? – PPIM

KUALA LUMPUR: Persatuan Pengguna Islam Malaysia (PPIM) mempersoalkan adakah kutipan derma untuk van jenazah yang dilakukan seorang aktivis dimasukkan ke akaun peribadi.

Ketua Aktivis PPIM, Datuk Nadzim Johan@Toqqi mengulas isu yang tular di media sosial apabila aktivis pengurusan jenazah mendedahkan aktivis terkenal, Uncle Kentang membuat kutipan dana untuk van jenazah bagi kegunaan Institut Kanser Negara (IKN).

“Penderma boleh rujuk kepada IKN untuk mendapatkan kepastian sama ada agensi kerajaan itu ada memohon sumbangan van jenazah dari orang awam.

“Saya dapati banyak kerja amal oleh beliau adalah melalui akaun peribadi, adakah beliau menyediakan penyata akaun yang telus serta sejauh mana kebenaran pihak IKN memohon sumbangan sebuah van jenazah dari orang awam memandangkan IKN merupakan agensi atau entiti kerajaan.

“Jangan terpedaya, bukan sahaja bukan Islam, ramai juga orang Islam yang berselindung di sebalik pangkat ustaz yang menyalahgunakan agama dan mengenakan caj tinggi dalam pengurusan jenazah yang sepatutnya menjadi satu fardhu kifayah dalam kalangan umat Islam,” katanya dalam satu kenyataan.

Nadzim mengingatkan orang ramai agar membuat semakan secara teliti sebelum membuat sumbangan dan mereka juga boleh pergi portal yang lebih telus seperti sumbangan.com yang menunjukkan jumlah diperlukan serta amaun yang telah dikutip secara langsung.

Beliau turut mengingatkan orang awam terdapat banyak NGO Islam yang
menyediakan perkhidmatan urus jenazah secara percuma.

“Saya mengingatkan orang ramai berhati-hati dalam menghulurkan derma kepada mana-mana pihak tidak kira yang terkenal atau tidak.

“Usaha kita untuk bersedekah itu adakah amalan yang mulia dan tidak harus diteruskan jika ada perasaan ragu-ragu,” katanya.

Menurut Nadzim, walaupun tidak ada salah bagi orang bukan Islam membantu dalam kutipan dana van jenazah yang dikhususkan untuk kegunaan orang Islam, namun rakyat perlu berhati-hati dengan ke mana wang itu disalurkan.

“Kita tidak mahu menidakkan kerja amal atau kebajikan yang telah dilakukan oleh individu tersebut, malah kerjasama sesama rakyat tanpa mengira kaum, bangsa dan agama harus dipuji.

“Namun, jika penderma ada perasaan ragu-ragu, banyak tindakan yang boleh diambil,” katanya.

Author

Tun Puteh Wanti

View all posts

View all posts